text:
Dore uko watunga inzu yawe muri Kigali kuri miliyoni 27Frw
Banki y’u Rwanda y’iterambere (BRD) n’abafatanyabikorwa bayo bafite umushinga wo gutangiza umudugudu i Ndera muri Gasabo,uzatuzwamo abantu bafite ubushobozi buciriritse.
BRD ifatanije na “Bank of Africa” barimo kwegeranya ibisabwa byose ngo batangire kubaka uwo mudugudu uzaba ugizwe n’inzu 1300. Imirimo yo kubaka ikazatangirana n’ukwezi kwa Nzeri uyu mwaka.
Ni umushinga uzatwara agera kuri miliyari 60Frw kugira ngo inzu zubatse kuri hegitari 18.6 zizabe zuzuye. Biteganijwe ko nizuzura zizakemura ikibazo ku bantu bafite ubushobozi buciriritse, bakorera hagati ya 261.000Frw na miliyoni 1.2Frw ku kwezi.
Biteganijwe kandi ko icyiciro cya mbere cy’uwo mushinga kizarangira mu mwaka umwe, kikazuzura gitwaye agera kuri miliyari 10Frw.
Mukamusinga Regine, ushinzwe imiturire n’ibikorwaremezo muri BRD, yavuze ko mu minsi ya vuba bazatangira kwakira abifuza kuzatura muri izo nzu.
Yagize ati “Mu minsi micye tuzashyira urupapuro ku rubuga "Irembo" kugira ngo ababyifuza kandi babifitiye ubushobozi babashe kurwuzuza banatangaze ubwoko bw’inzu bifuza guhabwa.”
Mukamusinga yabitangarije mu kiganiro “Ubyumva ute” cya KT Radio, cyavugaga ku mbogamizi zo kugera ku nzu ziciriritse muri Kigali.
Yavuze ko umuntu uzemererwa kuzahabwa iyo nzu ku nguzanyo azasabwa guhita yishyura angana na 5%, andi akazayishyura nyuma bagiye kumuha inzu ubwo zizaba zuzuye.
Mu nzu zizubakwa zose, 80% muri zo zizaba ziciriritse, zifite igiciro kiri hagati ya miliyoni 27Frw na miliyoni 35Frw naho izisigaye zingana na 20% zizaba zihenze.
Uwo mudugudu uzaba ufite etage nyinshi ariko buri etage ifite inzu zigerekeranye enye. Muri buri etage hazaba harimo inzu ifite ibyumba bibiri ariko harimo n’indi ifite ibyumba bitatu.
Izo nzu ziri mu bigize umushinga wemeranijweho, ubwo Umwami wa Maroc yazaga mu Rwanda mu 2016. Uwo mushinga muri rusange, uzangira hubatswe inzu ibihumbi 5000 mu bice bitandukanye by’Umujyi wa Kigali.
Leta y’u Rwanda ifite gahunda yo kubaka inzu ibihumbi 15, uhereye ubu ukugeza mu mwaka wa 2024, kugira ngo ugabanye ikibazo cy’ibura ry’amacumbi aho igenzura ryagaragaje ko mu gihugu hose hakenewe inzu ibihumbi 350.
BRD kandi ifite igishoro cya miliyari 174Frw izakoresha mu kuguriza amabanki yandi yifuza kuguriza abakiriya bayo ngo bagure inzu.
Iriboneye Claude, umuyobozi w’agateganyo uyobora igice cy’ishoramari muri BRD, avuga ko banki zizahabwa ayo mafaranga ari izizemera kuguriza abakiriya bazo ku nyungu itarenze 10%. Ubusanzwe mu Rwanda inyungu ku nguzanyo z’inzu mu mabanki y’ubucuruzi ihagaze kuri 19%.
Inzu z’i Ndera, ni umwe mu mishinga myinshi yo kubaka inzu z’amacumbi muri Kigali, hari imidugudu ya Rugarama muri Nyarugenge ahateganywa kubakwa inzu 2674 hakaba n’inzu za Kimisange ahazubakwa inzu 224.
Hari kandi inzu 800 zizubakwa mu Busanza mu Karere ka Kicukiro, hakaba n’izindi nzu ziciriritse 224 zizubakwa muri Kagarama muri Kicukiro.


c: text/html

text:
INGINGO Y’IBANZE
Ese ukora ibirenze ubushobozi bwawe?
Ese uhora uhugiye mu mirimo idashira? Niba ari uko bimeze, si wowe wenyine. Hari ikinyamakuru cyagize kiti: “Hirya no hino ku isi, usanga abantu bahuze cyane.”—The Economist.
Mu mwaka wa 2015, hari ubushakashatsi bwakorewe mu bihugu umunani. Abenshi mu bakozi babajijwe, bagaragaje ko bahugira mu kazi bakabura umwanya wo kwita ku ngo zabo. Ibyo biterwa n’imirimo myinshi yo mu rugo no ku kazi, ubuzima buhenze no gukora amasaha y’ikirenga. Urugero, muri Amerika muri rusange abakozi bakora amasaha agera kuri 47 mu cyumweru. Ugereranyije, umukozi 1 kuri 5 akora amasaha 60 mu cyumweru cyangwa arenga.
Hari ubundi bushakashatsi bwakorewe mu bihugu 36, bwagaragaje ko abarenga kimwe cya kane mu babajijwe, bavuze ko n’iyo bari mu kiruhuko baba bahangayikishijwe n’akazi. Iyo ababyeyi bakora ubutaruhuka bigira ingaruka no ku bana babo.
Iyo dushatse gukora ibirenze ubushobozi bwacu bitewe n’uko dufite igihe gito, bishobora kudutera umunaniro ukabije. Ese dushobora gukoresha neza igihe cyacu? Imyizerere yacu, ibyo dushyira imbere n’intego zacu bigira uruhare mu gukoresha neza igihe cyacu. Reka tubanze dusuzume impamvu enye zituma bamwe bakora ubutaruhuka.
1 KWIFUZA KUGIRA UMURYANGO UKIZE
Umugabo witwa Gary yaravuze ati: “Nakoraga iminsi irindwi yose ntaruhuka, kuko nifuzaga ko abana bange babaho neza, mbese bakabona ibyo nge ntigeze mbona.” Nubwo ibyo atari bibi, ababyeyi bakwiriye kumenya ibyo bagombye gushyira mu mwanya wa mbere. Hari ubushakashatsi bwagaragaje ko abantu bakunda ubutunzi, baba bato cyangwa bakuru, bakunze kubura ibyishimo, ntibanyurwe kandi ntibagire ubuzima bwiza.
Hari ababyeyi bakora ubutaruhuka kugira ngo bateganyirize abana babo kandi bakabajyana mu bikorwa bitandukanye, ugasanga bose birabatwara igihe. Hari igitabo cyavuze kiti: “Nubwo abo babyeyi baba bafite intego nziza, bo n’abana babo birabananiza.”—Putting Family.
2 KWIFUZA GUTUNGA IBYA MIRENGE
Amatangazo yamamaza agerageza kwemeza abantu ko kudatunga ibigezweho ari ugusigara inyuma. Hari ikinyamakuru cyagize kiti: “Kuba haduka ibicuruzwa bishya byinshi, bituma abantu batabona igihe kuko baba bahugiye mu gushaka ibigezweho, kubigura cyangwa kubikoresha.”—The Economist.
Mu mwaka wa 1930, hari umuhanga mu by’ubukungu wavuze ko iterambere mu ikoranabuhanga ryari kuzatuma abantu babona igihe gihagije cyo kuruhuka. Ariko yaribeshyaga cyane. Umunyamakuru witwa Elizabeth Kolbert yaravuze ati: “Aho kugira ngo abantu bave ku kazi kare, baba birebera udushya, kandi ibyo bibatwara igihe n’amafaranga.”—New Yorker magazine.
3 GUSHAKA GUSHIMISHA ABANDI
Hari abakozi bakora amasaha y’ikirenga kugira ngo bashimishe abakoresha babo. Abantu bakorana bashobora gusa n’abapiganwa, bigatuma abadakora amasaha y’ikirenga bumva ko badakora neza. Nanone kubera ko abantu bumva ko bucya bucyana ayandi, baba biteguye gukora amasaha y’ikirenga cyangwa guhita bajya mu kazi igihe cyose bakenewe.
Ababyeyi bashobora kumva ko bagomba gukora cyane nk’indi miryango, kugira ngo abana babo batazaburira aho abandi baboneye.
4 GUHARANIRA KUBA INDASHYIKIRWA NO KWIHESHA AGACIRO
Tim uba muri Amerika yaravuze ati: “Nakundaga akazi kange kandi nkagakorana umwete. Nifuzaga kuba indashyikirwa.”
Kimwe na Tim, abantu benshi bumva ko gukora cyane ari byo bituma umuntu agira agaciro. Ibyo bigira izihe ngaruka? Elizabeth Kolbert twigeze kuvuga yagize ati: “Abantu basigaye bumva ko guhugira mu kazi ari byo bituma umuntu akomera.” Yakomeje agira ati: “Uko umuntu yitangira akazi, ni ko agenda yumva ko akomeye.”
JYA USHYIRA MU GACIRO
Bibiliya itugira inama yo kurangwa n’umwete mu kazi no kugira ubuhanga (Imigani 13:4). Ariko nanone idusaba gushyira mu gaciro. Mu Mubwiriza 4:6 hagira hati: “Urushyi rwuzuye ikiruhuko ruruta amashyi yuzuye imirimo iruhije no kwiruka inyuma y’umuyaga.”
Kudatwarwa n’akazi biturinda imihangayiko kandi bigatuma tugira ubuzima bwiza. Ese kugabanya igihe tugenera akazi birashoboka? Yego rwose. Reka dusuzume ibintu bine byabidufashamo.
1 MENYA INTEGO ZAWE N’IBYO UHA AGACIRO
Ubusanzwe, gukora ngo ugire amafaranga nta cyo bitwaye. Ariko se amafaranga ahagije ni angahe? Ni iki kigaragaza ko umuntu yageze iyo ajya? Ese bigaragazwa n’amafaranga afite? Tuvugishije ukuri, kuruhuka igihe kirekire cyane no guhora mu myidagaduro na byo bitwara igihe.
Tim twigeze kuvuga yagize ati: “Nge n’umugore wange twiyemeje koroshya ubuzima. Twakoze imbonerahamwe igaragaza umutungo dufite n’uko tugiye kujya tuwukoresha. Twaganiriye ku ngaruka zatugezeho bitewe n’uko twakoreshaga amafaranga n’icyo twakora ngo tugere ku byo twiyemeje.”
2 IRINDE ABAGUSHISHIKARIZA KUGURA IBINTU BYINSHI
Bibiliya itugira inama yo kwirinda “irari ry’amaso” (1 Yohana 2:15-17). Amatangazo yamamaza ashobora kongera iryo rari, bigatuma umuntu yifuza kumara igihe kirekire yidagadura ari na ko akoresha amafaranga menshi. Amatangazo yamamaza nta ho twayahungira. Ariko kandi dushobora kwirinda kuyitegeza. Nanone dushobora kwisuzuma, tukareba ibyo dukeneye.
Nanone jya uzirikana ko inshuti zawe zishobora kukugiraho ingaruka. Niba zikunda ubutunzi cyangwa zikumva ko ari bwo bugaragaza ko umuntu yateye imbere, byaba byiza wishakiye izindi zifite ibitekerezo byiza. Bibiliya igira iti: “Ugendana n’abanyabwenge na we azaba umunyabwenge.”—Imigani 13:20.
3 NTUGAHORE MU KAZI
Jya uganira n’umukoresha wawe uko uzakora akazi kandi umubwire n’ibyo uha agaciro kurusha ibindi. Ntugahangayikire akazi cyane mu gihe uri mu kiruhuko. Hari igitabo cyagize kiti: “Abantu bagenera akazi umwanya wako ubundi bakaba bari mu rugo kandi bakagira umwanya wo kuruhuka, babonye ko guhora mu kazi atari byo bigaragaza ko uri umunyamwete.”
Gary twigeze kuvuga yari umuherwe, ariko yafashe umwanzuro wo kugabanya igihe amara mu kazi. Yaravuze ati: “Mu muryango wacu twaraganiriye, dufata ikemezo cyo koroshya ubuzima kandi dutangira kugira ibyo dukora kugira ngo tubigereho. Nanone nasabye umukoresha wange kungabanyiriza iminsi nkora mu cyumweru, arabyemera.”
4 JYA USHYIRA IMBERE UMURYANGO WAWE
Abashakanye bagomba kumarana igihe, kandi bakagenera umwanya abana babo. Ubwo rero ntimukigane indi miryango ihora muri jugujugu. Gary yaravuze ati: “Wagombye guteganya igihe cyo kuruhuka no kwidagadura, ibitari iby’ingenzi ukabishyira ku ruhande.”
Mu gihe uri kumwe n’abagize umuryango wawe, muge mwirinda kurangazwa na tereviziyo, terefoni cyangwa ibindi bikoresho bya eregitoroniki. Muge musangira amafunguro nibura rimwe ku munsi, maze mubonereho akanya ko kuganira. Iyo ababyeyi bumviye iyo nama, abana babo bagira ubuzima bwiza kandi bakagira amanota meza.
None se dusoze dufata uwuhe mwanzuro? Ibaze uti: “Ndifuza kugira ubuzima bumeze bute? Ni iki nifuriza umuryango wange? Niba wifuza kugira ibyishimo n’ubuzima bufite intego, jya ukurikiza inama zirangwa n’ubwenge zo muri Bibiliya kuko zizagufasha kumenya ibyo ugomba gushyira mu mwanya wa mbere.

robotstxt: allowed

filter: keep


text:
Gushyira amategeko mu ndimi nyinshi bituma atinda gusohoka - Me Evode
Umunyamabanga wa Leta muri Minisiteri y’ubutabera ushinzwe Itegeko Nshinga n’andi mategeko, Uwizeyimana Evode avuga ko u Rwanda ruri mu bihugu bike bifite amategeko yanditse mu ndimi nyinshi.
Ibyo yabivuze kuri uyu wa 30 Ugushyingo 2017,mu Nteko ishinga amategeko ubwo yari kumwe na Komisiyo ya Politiki, uburinganire n’ubwuzuzanye bw’abagore n’abagabo mu iterambere ry’igihugu, mu gikorwa cyo kwiga ku mushinga mushya w’amategeko ahana y’u Rwanda.
Ubusanzwe amategeko y’u Rwanda agaragara mu ndimi eshatu ari zo,Ikinyarwanda, Igifaransa n’Icyongereza. Ibyo ngo ni imwe mu mpamvu zishobora gutuma igihe cyo kuyandika no kuyasohora kiba kirekire nk’uko Me Evode abivuga.
Yagize ati ” Ni ikintu cyumvikana, igihe bidutwara gushyira aya mategeko mu ndimi eshatu si gito ugereranije n’igihe bitwara abagira amategeko ari mu rurimi rumwe. Turi mu bihugu bifite amategeko agoye, kubera ko ari ibintu bifite icyo bipfana n’amateka yacu. Nta handi ndabona itegeko ryanditse mu ndimi eshatu.
Ugiye mu Burundi, amategeko yabo hafi ya yose yanditse mu Gifaransa, muri Uganda amategeko yabo yanditse mu Cyongereza, nta tegeko ryabo uzabona ryanditse mu Rugande. Biri mu bituma rero amategeko yacu atinda, kuko biba bisaba ko muri izo ndimi zose ahura neza.”
Me Evode akomeza avuga ko nubwo gushyira amategeko mu ndimi eshatu bitinza isohoka ryayo, byorohereza Abanyarwanda ndetse n’abasura u Rwanda kumenya amategeko, bikabafasha kumenya uburyo bw’imyitwarire.
Depite Alfred Rwasa ukuriye Komisiyo ya Politiki, uburinganire n’ubwuzuzanye bw’abagore n’abagabo mu iterambere ry’igihugu asanga kuba amategeko y’igihugu yanditse muri izo ndimi zose bifite imvano, ariko kandi akaba ari n’amahirwe ku Banyarwanda.
Ati” Impamvu yo ni amateka yaranze igihugu cyacu. Abanyarwanda babaye mu bihugu bitandukanye ndetse bamwe batazi neza Ikinyarwanda. Ibi bifasha abaturage bacu gusobanukirwa amategeko dukora bitabagoye, kuko utumva neza rumwe yumva urundi kandi murabizi, ururimi ni igikoresho, bibaye byiza Abanyarwanda bakamenya izi ndimi zose byaba akarusho.”
Ku ruhande rw’abaturage, na bo bemeza ko uburyo amategeko y’u Rwanda ari mu ndimi eshatu , bibafasha nk’uko bivugwa na Barigira Alphonse wo mu Karere ka Gasabo.
Yagize ati ”Biratworohera cyane kumenya amategeko, nonese ubwo niba i Bugande bayashyira mu Cyongereza, buri muturage arakizi n’utarageze mu ishuri? Kandi uko byagenda kose ntiwakumva ibintu ku kigero gikenewe nk’ibiri mu rurimi wavukiyemo.”
Ibitekerezo ( 4 )
Barebye itegeko ryoroshya gatanya ntibareba ko hadutse ipfu zaburi munsi mubashakanye.
Ibyamategeko byo murye mubireka bayahonyora uko bashaka no kuyahindagura uko bashaka
Ahwii! Nari ngizengo Me Evode agiye kuzana amategeko yanditse mu rurimi rumwe dore ko nabonye atoroshye...
Ntakuntu amategeko yu Rwanda atakwandikwa my Kinyarwanda. Abanyarwanda barenze 90% bumva neza ikinyarwanda GUSA. So.....


text:
Mbayeho mu buzima bwa “ Niko zubakwa”
Mboneyeho nanjye kugisha inama kuko mbona kuri uru rubuga habaho inama zubaka,
None nabasabaga ngo mungire inama, maranye n’umugabo imyaka myinshi kuko imfura yacu yatangiye secondaire kandi twasezeranye mu buryo bwemewe n’amategeko !
Nkaba nifuza ko mwangira inama rero kuko imyaka yose tumaranye ni byabindi bya niko zubakwa, ni ukwihangana ariko nk’umuntu hari aho ugera ukumva imbaraga zigushizemo.
Nko gusaba umuntu ko yakorohereza kuko ubuzima buri guhenda aho kugirango akumve akakubwira ko ntacyo yagufasha na kimwe kuko uri mukuru bihagije kumenya uko wakemura ibibazo,nta kuganira hagati yacu njya mukazi aryamye kuko kenshi aba aribwo agitaha kuko ntajya ataha mbere ya saa sita z’ijoro ibyo biba buri munsi kuva ku wa mbere kugeza ku cyumweru, icyumweru kigashira ikindi kikaza ukwezi kugashira ukundi kukaza yaranyiyamye ngo sinkamubaze aho ari cyangwa aho azira kuko mba mubihiriza inzoga ibyo narabiretse ariko ndebe amaherezo y’urugo nkurwo nayo sinyabone,
Simpamya ko yaba afite inshoreke kuko byagorana kuko akunda amafranga avuga nabi simpamya ko hari undi mugore wamwiteza usibye jye wihangana ngafunga umunwa undi sinzi ko byavamo !
Ubu se ko numva intege zinshiranye koko ubu nzihangana kugeza ryari ko ihungabana ndinda abana banjye mbona rigiye kubageraho kuko kubera kumbwira nabi imbere yabo ejo bundi n’umwana wanjye wiga muri internat yanshubije nabi imbere y’abo twari twajyanye kumusura bose baramugaya naramuhannye ansaba imbabazi ko atazongera gusa jye sinabitinzeho kuko ni urugero rubi yahawe.
None rero bavandimwe mungire inama gusa ntimunsenye kuko ndasenyutse bihagije ! Mbaye mbashimiye.
photo : google
Ibitekerezo byanyu
-
-
-
yooo ihangane mama ! kandi warakoze kwihangana. gusa icyo nakubwira nuko iyo igisebe kigiye gukira kirakurya cyane bivuze ko nawe uri hafi yo gutura umutwaro umaranye igihe mbivuze kubera ko kuva kera warihanganye ariko ubu urabona byanze njye mbibona nk’ikimenyetso cy’uko ugiye kuruhuka.
inama nakugira tegura ahantu maze uwo mugabo umusabe rendez vous umubwire ko hari ikintu ushaka ko muganira nakwemerera uzamubwire akakuri ku mutima nibiba ngombwa unarire, umwibutse ibihe byose byakubabaje urebeko bimukora ku mutima. nakwima umwanya uzamufatirane umuganirize muri mu cyumba cyanyu.
zirikana kandi ko isura mubayeho mu rugo ariyo abana bazakurana. nubona bamaze guca akenge wajya ubibaganiriza ntukomeze kubibahisha kandi babibona batazabyisobanurira uko bitari.
naho kuba yaguca inyuma byo byihorere kuko ntiwapfa kubimenya ariko kuba akubwira nabi, kutaguha amafaranga akemura ibibazo by’urugo no kutakwifuza nk’umugore mu buriri kuko saa sita z’ijoro za buri gihe sinumva ko hari icyo mukora p. ndumwa ibyo ari ibimenyetso simusiga ko aguca inyuma rwose.
uzabicunge mu bwitonzi umenye abo baba bari kumwe iryo joro.
sinakubwira ngo uzamureke ariko ku bwanjye, umuntu udahahira urugo, yataha akantuka ubwo birumvikana ntanarya mu rugo kuko iryo joro ntiyarya, akansuzugurira mu maso y’abandi namubwiza ukuri yakwanga kunyumva nanjye nkishakira ibyishimo byanjye ku giti cyanjye.
-
Komera muvandimwe ! Urasenyutse bihagije kuko ubuzima ubayemo burababaje, kubana n’umuntu mutaganira ngo muhuze inama yo kubaka urugo biragoye. Ntangiye ngushimira ubutwari wagize bwo kwihanganira uwo mwashakanye, cyane kubasha guceceka bishobora abagore bacye cyane.
Inama nakugira :
1)Komeza kwihanganira umugabo wenda azagera aho ahinduke kuko sinakugira inama yo gutandukana nawe keretse niba agukubita cg afite umugambi wo kukwica cg kukumugaza. Ibindi wakomeza ukabyihanganira gusa ugashyira imbaraga mu kuganira n’abana ukuri k’ubuzima mubayeho ukabafasha kwihangana, ukabitaho uko ushoboye
2)Ubwo ufite akazi, wige kubaho nk’umugore wibana ntugire icyo utegereza ku mugabo (kuko iyo ataguhaye ibyo umutegerejereho urababara, ariko nagira icyo aguha bizaba ari amahirwe) Geregeza kuzigama uko ushoboye.
3)Niba hari abantu b’inshuti cg mumuryango wizera, wabaganiriza bakabasha kubagira inama. Inama mvuga nuko umugabo yagira icyo agenera urugo gihoraho mukacyumvika, buri kwezi akaguhereza nawe ukamenya uko ubigenza nk’umugore uzi ubwenge. Urwego agezeho rwo gutaha igicuku buri munsi biragoye ko yagirwa inama agahinduka ariko nabyo mwabigerageza ntawamenya. Nugira amahirwe akubahiriza inshingano zo kwita ku rugo, ikibazo cy’ubukene murugo no kwizigama kizaba kibonewe umuti. Ingeso yo gutaha igicuku no kuvuga nabi murugo ntiyakurwa na reka ariko hari Imana yamuremye yumva gusenga, wayisunga igahindura umutima we.
4)Niba ari ingeso utamusanganye nawe wigenzure ko nta ruhare wabigizemo kuko nabyo bibaho (hari abagore batagirira umwanya urugo bagashiduka abagabo badukanye ingeso yo gutinda mugasozi) Niba hari uruhare ubifitemo wamusaba imbabazi, niba ntarwo komera waragendesheje ariko haracyariho ibyiringiro ko yahinduka.
-
yooo urababaye nshuti ntibyoroshye iyo myaka yose ubayeho muri ubu buzima ndakugira inama yo kwegera Imana cyane niyo yakubaka umutima wawe ikaguha imbaraga ibibazo byose ukabifata nkaho bitariho ubundi ukaba hafi y’ abana cyane dore ni wowe bafite gusa. komera muvandimwe Imana iragukunda uri intwari kandi nuyegera cyane uzagira ibyishimo byinshi
-
-
Iyi nkuru iteye agahinda gakomeye cyane. Muvandimwe ihangane burya umuruho ntuyoboza, kandi hari benshi cyane muhuje ikibazo, Gusa mbona jyewe kukugira inama byasaba ko umuntu abanza akaganira bihagije kugirango amenye inkomoko yikibazo nyakuri. Ndibaza kuki umugabo wawe yadutsweho nimico nkiyo ? Ese yarayisanganywe cyangwa byamujeho nyuma ? Niba yarayisanganywe niki cyatumye umukunda ? Niba atarayisanganywe yaba yarayitewe niki ? Ibi byose nibindi umuntu atazi kereka muganiriye, nibimwe mubyatuma umuntu amenya aho ahera akugira Inama. Dore inama nakugira ubu ;
Shaka umuntu witonda, wumunyabwenge kandi wiyubaha utega amatwi akagira inama, umusange umuganirire ikibazo cyawe umusabe kukugira inama. Wabaza nkumuganga, umubyeyi ukuruta, ariko ubona ashobora kugufasha umubwize ukuri nzi neza ko azagufsaha. Burya sibyiza kwirukanka munshuti mubayobozi abo abaribo bose, kereka ubona ushaka ko urangize ibyurugo rwanyu.
Jya ufata umwanya usenge Imana niba wizera Imana ko ibaho, wizere ko Imana izaguhindurira ubuzima muburyo udashobora gutekereza ubu ariko wizere ko bizashoboka.
Gira intego wiha yubuzima bwawe buri munsi uharanire kugira icyo ugeraho kinezeza ubuzima bwawe kandi ukigereho, bizakurinda ihungabana rikomeye nogukomeza kunva ko wahemukiwe. Ishyiremo ko uri wenyine, nubwo ubizi neza ko arumugabo wawe.
Umubyeyi wumugore burya numutima wurugo, shyiramo ingufu muburere bwabana bawe, nyuma yibyo umunezero uturuka mubana bafite uburere ukwibagiza byinshi.
Nzi yuko kwitura ineza umuntu ukugirira nabi bigorana, ariko niyo nzira yonyine nziza yo guca intege ikibi ugamije kubaka urukundo. Ujye wihangana umukorere ibyiza biri mubushobozi bwawe, ntukamwiture inabi, kandi ntuzakore nkibyo akora ugamije kumuhima. Kutamwitura ikibi ntibivuze kwemera ko ibibi bitegeka ubuzima bwawe, oya. Vuga oya kubibi ariko muburyo burimo ubupfura nurukundo.
Humura amaherezo bizashira. Nabonye mubuzima ibintu byose bigira igihe birarangirira. Burya ntakintu gihoraho iteka ibibhe byose birahinduka, iyo ukomeye ugaharanira ibyiza amahoro ubona ibyiza.
Ihangane, ihangane, ufite invune ndabyunva, biragoye kubana numuntu mudahuza, byagutera kunva wanze ubuzima. Byambayeho nange ndabizi, ariko byagiye birangira buhoro buhoro. Imana yomwijuru ikomeze kubana nawe kandi ikuvure invune ufite.
-
n’umugabo wawe nyine abayeho muri niko zubakwa. umunezero atabonera iwe mu rugo ajya kuwushakira mu kabari. nkubaze ko uvunga ko ntawundi mugore wamushobora kubera amahane ye hari abandi ajya ashihura cyangwa ni wowe gusa. kemura ikibazo nk,’umugore ushaka kubaka urugo rwiza woye kugikemura nk’uwirwanaho.
-
-
buriya abagabo bacu bicwa nuko tubatetesha bakabona nta kamaro ufite murugo
buriya aramutse akubuze nibwo yamenya agaciro ufite ngo umuntu amenya agaciro ka robine aruko amazi agiye
singusabye kwigumura ariko rimwe uzabe serious umukanire ushake aho ujya utamubwiye atahe mbere yawe maze urebe reaction cg umubwireko nawe ugiyekujya utaha nijoro ko aribwo bizaguha amahoro urebe.
sha niko zubakwa ahubwo tuzasara ngo niko zubakwa ?
-
-
-
Umva mubyeyi kuba warihanganye igihe kingana gutyo
Nubundi si ku mbaraga zawe komeza ushikame ijye Ku
Ku birenge bya Yezu umusabire akomeze kuguha imbaraga so
Kwihangana ariko anakore ku mugabo wawe ahinduke kandi nawe
Ugerageze kumwereka impuhwe n’urukundo icyo nzi cyo azahinduka gusa wowe ukomeze wihangane.
Komera muvandimwe !!!!
-
Uraho nshuti nanjye ndu mu maman ariko gusenya si wo muti kuko niyo mwatandukana nta byishimo uzagira uzitwa indaya ikirara nibyo ubayeho ubabaye ariko banza wigenzure urebe uki witwaraga mbere nibabta cyahindutse igihe kirageze nguhindure uko umufata wivu
gango Niko ateye wa muhindura mwiteho cyane umuhe care yataha mu gitondo wihangane ubyuke umwakire neza wishimye wamutekeye neza nakubwira nabi umusubize neza uzashake nu mwanya muganire byose ntacyo umukinze kdi nutabikora ngu mugarure Kare azigendera siko Bose ababwira nabi
-
Hari Impamvu nyinshi buri muntu yabona zo gushima imana. wicika INtege MUbyeyi mwiza. birumvikana ko unaniwe ariko imbuto y’umugisha yera ku giti cy’umuruho.
amateka yamaze kwiyandika ntakizayasiba. ni Ise w’abana bawe. kandi azahora ari Se. hari iyakurinze iyi myaka yose, iramutse ikweretse intambara yakurwaniriye uko zingana uyu munsi wa none wabona hari impamvu yo kongera gutuza ugakomeza urugendo.
njye namenye ko umwanzi atera ahari ubutunzi. kandi iyo aguteye ugahita icika intege aba atsinze.
nasamye igitabo cyitwa "ubutane ni ugutsindwa wowe ubwawe" cyansubijemwo intege ubwo narincitse intege nahagurutse mfite imbaraga kuko nasanze nta mpamvu yo gutuma umuntu waremwe n’Imana atuma ntsindwa. niyo mpamvu nawe nakugira Inama yo Gusaba Iyaduhanze kukongerera imbaraga maze ugaranira gutunganya ibyo ushinzwe kandi ukabikora unezerewe. haranira kuba intwari kandi uharanira kuraga urubyaro rwawe ibyiza. ese ragukubita ? aho nikindi kibazo ariko niba atagukubita komera ukenyere ubundi usenge ubundi urebe ngo Imana iravubura amazi ahari ubutayu.
-
Uraho muvandimwe namwe basomyi !ngiye kuguha umuti kubera ububabare ufite uragushariririra ariko wemere witere icyuma ariko uwufate.uyu munsi ni kuwa 5 ho ari butahe yafiningije nk,uko babivuga ejo ni umuganda nuva ku kazi umanukane agatoki keza n,utuboga epinard cg dodo ,mu gitondo uzinduke utogose agatoki gashye neza umukorere akantu kamuvura inzoga ubundi mu gitondo umubwire uti ese wabasha kubyuka ukaza ugafata akantu naguteguriye ko kagufasha .ikindi nataha mu gicuku amatariki yahindutse !! ubyuke umukingurire umubaze niba wamushyuhiriza icyayi najya kwihirika umukururire intebe.yicare nagushiha humura ntutakaza ukuboko ubyihanganire ukomeze kuri iyo rythme.kandi rero nubona afite forme muri mwenyine umubwire uti cheri !nisuzumye nsanga naragize imyitwarire itaragushimishije ngusabye imbabazi niyo mpamvu unjya kure kandi mba nifuza kukubona hafi yanjye nakuburiye umwanya wibeshya ko ahari ntakigukunda ariko uracyari wa musore twahuriye aha ukahamubwira uracyari wawundi .mbese wiveyo ibyo wamukundiye ubimwibutse.nkurahije ukuri nadahinduka akarira mu maso yawe uzangaye.ngusabye kuzatubwira.be blessed my dear Yezu aragukunda never give up
-
Ndabashimiye ku nama mugira abantu.nanjye nifuje kubagisha inama.kubibazo
mfite. Reka mbanze mbibwire, maze imyaka 15 nshatse ngize ikibazo sinahita
mbyara mara imyaka ine. hanyuma nza kubyara umwana umwe nyuma nabwo
birongera bifunga ariko umugabo nashatse yarafite abana babiri badahuje
banyina. umwana umwe yaraje turabana tugikora ubukwe ubu afite 21ans yaje
afite 6ans. ibibazo mfite nifuje ko mwangiraho inama :
1. Umugabo yaje kubyara undi mwana arabimpisha azakubimbwira muriyiminsi
umwana afite 12ans.None naramubwiye ngo amuzane murugo kugirango tumenye
uko tubijera ngo nyina aramumwima.
2. uwo mwana afite mukuru we namusanganye yaje kubyara arangije secondaire
aza gushwana na se koko yaramaze kwishyura muri kaminuza ntiyakwiga ajya
kurongodwa nyuma ashwana nuwamuteye inda. none yaragarutse ngo arashaka
gusubira mwishuri.
3. ikibazo mfite nuko umugabo ashaka gufata credit ngo abone frw yamashuri
kandi umushara wanjye twarahuje dufata credits tuvugurura inzu tubabomo
asigara nubusanzwe mbona adahagije murugo.
.
4.Kandi nu wanjye arajya muri secondaire bivuze ko nadafata iyo credit, nu
wanjye ntaribubshe kujya mwishuri
umwana tubana nawe ari muri kaminuza mu mwaka wa gatatu nawe akeneye frw.
5. Benewabo wu mugabo bamumereye nabi ngo atunge uwo mugore babyaranye
abana babiri ku mugaragaro
mungire inama koko ndunva ndemerewe.
-
-
Mwarakoze cyane bavandimwe kungira inama no gufata umwanya wanyu mugasoma inkuru yanjye,ubu ndaho ndatuje kuko iminsi ikiza ibikomere gake gake,nagerageje bimwe mu byo nagiriwemo inama gusa bibaye ngombwa ko nandika na none ngo nshimire kandi nsubIze bimwe mu bibazo nabajijwe harimo nk’imyaka tumaranye ni 14 kandi numva ari myinshi bihagije ngo umuntu abe amaze gufata icyerekezo gusa ruracyari urugendo. Ikindi ni uko asanzwe avuga nabi cg ko abikorera bose yego cyane kuko yajyaga atuka nyina wamubyaye imbere yanjye ngakomakoma gusa nkumva ndihebye kuko nahitaga nibaza ko arijye utahiwe, abakozi bo mu rugo ni uko kuko yajyaga anabakubita gusa ubu nabimuciyeho,n’abo ayobora mu kazi ni uko ! Urugamba rero ndarukomeje intwaro mfite nta yindi ni ugusenga nkabyereka Imana hamwe no kwihangana nizeye intsinzi !
Umugisha kuri mwese !
-


text:
Théogène Sebera, Umwalimu w’Ikinyarwanda muri
Koleji ya Kristu-Mwami ya Nyanza
Ubuse bwari uburyo bushimishije bwo kuganira. Nk’uko Inkoranya y’Ikinyarwanda mu Kinyarwanda no mu Gifaransa (2005:2103) ibisobanura: «ubuse ni umushyikirano w’abase n’abantu bo mu bwoko bamarira baganira, ukarangwa no gushotorana no gutukana ariko ntibigire uwo birakaza ». Iyo nkoranya kandi ikomeza ivuga ko umuse ari «umuntu wo mu moko y’abasangwabutaka usimbura nyir’urugo mu mihango imugenewe iyo atabonetse, agakura ubusame mu bibanza bishya cyangwa akeza abapfushije n’ibindi. »
Aha ni ho wasangaga buri bwoko bw’Abanyarwanda bufite umuse wabwo, bakaba badasangiye ubwoko. Nk’uko Bizimana, S, (2002:77) abisobanura: «umuse ni umunyamuhango w’abantu badasangiye ubwoko. Akomoka mu moko buse y’abasangwabutaka. Ayo moko ni Abagesera, Abazigaba n’Abasinga.». Amoko amwe agira ubwoko bw’abase yihariye, andi agafata ubwoko bw’abase bubonetse bwose. Nk’urugero, umuse w’Abanyiginya ni Umuzigaba, uw’Abazigaba n’Abagesera ni Umusinga. Nk’uko abase bari bahujwe n’ubuse, ubuse na bwo bushingira ku mibanire y’amoko. Buri Munyarwanda afite abantu bahujwe na we n’umubano w’abase kuko Abanyarwanda bose bikwirakwije mu moko menshi akomoka ku bisekuru byabo.
Mu buse rero, umuse n’umuntu wo mu bwoko abera we barasemburana bagatukana. Ibyo bitutsi biba urwenya ntibigire uwo birakaza. Iyo abase babaga bari kumwe, barashobora guterana ubuse. Aha umuntu yavuga ko guterana ubuse byari ugukina no kuganira bifashishije amagambo asa n’asesereza. Ibi byo guterana ubuse babikoraga ari ibikino byo kwiganirira no kwisekereza rubanda.
Nk’uko Munyakazi, L, (1986:63):
«abase baâhoraga bâgenekereza ku mazîna y’îbiryô arî mu ntêeko imwê nìjaambo amabyì. Ayo mazìma nì nkaâya: amasakâ, amateke, amashaza, amatâ, amadegêde, amavûta,…Iyô umuuntu yasâanganaga amatâ uwô abeerêye umuse, yarâmubâzaga ati: «Urayânywa? » Yaabâ amûsaanganye amashaza akamûbaza ati: «Urayârya? » Iyô yasûbizaga ngo ndayârya cyâangwâ ndayânywa umuse yabôneragahô uburyô bwô kumûtuka nô kumumwaaza ngo ni imbwâ yûmusega ngo kukô imisega yôonyinê arî yô ihûnahuna ikarigata mu cyaavu nô mu ibâgiro. Cyâangwâ akamwiita umurozi ugâburira ab’iwê ibitâriibwâ. »
Ubu buse nta we bwababazaga cyangwa ngo bumurakaze ahubwo byahindurwaga ibitwenge ababumva bagashimishwa n’ubuhanga umuse atondekanya ibitutsi. Na we kandi nta mujinya cyangwa umutima mubi yabigiranaga.
Iyo umuntu yabaga azi ko abajijwe n’umuse we yirindaga gusubiza ko ayanywa cyangwa ayarya. Yaramusubizaga ati: «Sinyanywa » cyangwa «Sinyarya », umuse akongera akamubaza ati: «Ni nde uyanywa? », undi akamusubuza ati: «Ni nyirazo ». Icyo gihe umuse yarekaga ibyo guterana ubuse bakaganira uko bisanzwe. Iyo umuse yabazaga ati: «Ni nde uyarya? » umuntu yarasubizaga ati: «Ni abatwa ». Cyangwa iyo umuse yabaga asanganye umuntu amata cyangwa amavuta, yaramubazaga ati: «Ni aya nde? » Undi ati: «Ni ay’abatwa ». Icyo gihe nta cyo yongeragaho. Na ho iyo usubiza yavugaga ko ari aye, umuse yahitaga ayaterura akayijyanira, undi agasigara yumiwe. Kandi ntiyashoboraga kuyamwima cyangwa kuyamwishyuza. Aha rero umuntu yahoraga yigengesereye mu gusubiza amagambo y’umuse.
Hari n’ubundi buryo bwo guterana ubuse bwari buhuriweho na bose, ariko bugahera mu magambo gusa, ntibugire icyo bwungura umuse. Aha ubu buryo ni amagambo babwiraga umuntu iyo yabaga yitsamuye. Ubundi birazwi ko iyo umuntu yitsamuye abwirwa ngo «Urakire » na we agasubiza ati: «Twese ». Mu buse rero si ko byagendaga. Umuse yashoboraga kumubwira amwe muri aya magambo:
«Urakire maze ukirane imbavu »
«Urakire ukize ruseke usekanyuze imbwa umutsima »
«Urakire udakize ntawagukira »
«Urabigarure uhindukire ubirye »
«Guswu guswu nka sogokuru ».
Ikindi kandi, guterana ubuse bwari uburyo bwo gushotorana hagati ya rubanda n’imfura. Ibyo bikaba byarakorwaga mu bitaramo aho umuntu wo muri rubanda rwa giseseka yashotoraga imfura ndetse no kugeza ku mwami nyir’u Rwanda, kandi ntibigire uwo birakaza. Ubuse bwo muri uru rwego bwagaragariye cyane mu bisigo bimwe na bimwe byabayeho mu buvanganzo nyarwanda. Aha twavuga nk’Indoheshabirayi ya Kagame Alegisi, Byaryohewe ubudasigaza, Babyirukanye ingoga mu gutamira, Rwanyiranjaja n’ibindi. Ibi bisigo bikaba byarahimbirwaga kunenga no gukosora imico ya bamwe mu mfura itari myiza.
Ingero:
1. «Nuko Rwitsibagura araza,
Acira ifudika ali ku muryango.
Ukwo yagatashye ilyo juru lyabo,
Arabukwa ameza aho adendeje:
Yumva yirukwa mu birenge,
Umutima usaba ubugwa-neza
Umuhogo wuzuramo urugwiro
Inzoka yo mu nda isamuza umwuka,
Igira ngo jorororo mu ibondo
Yumva ahongobotswemo ibintu,
Agira ubukirigitwa umunwa wose,
Abwira abandi ati: «Karabaye! »
Naho ubwo Rwampungu aratamba!
Abona isahani ahingukiyeho,
Arayivumerera ukwo bisanzwe
Ajya kuyihobera baramubuza:
Barazigaziga ararorera!
Ahaguma akanya ariruhutsa!
[…]
Kamuzinzi akebuka Umwami,
Ati: «aba basaza mubahe amayoga,
Ni yo bakunda bali mu birori!
Nyamara ngusenge uli nyili uRwanda
Ungabire imyanya ya bane muli bo! »
Mutara ati: «Imyanya sinyitanga,
Kuko nshaka kuyikubira
Bambe umwami ntagabura! »
Muri iki gisigo, Kagame Alegisi yateye ubuse abatware bariho ku ngoma ya Mutara Rudahigwa, kandi bikaba nta n’umwe byarakaje nk’uko abyivugira (1977:3-4):
«numvise benshi bambaza ngo: «mbese Abatware wavuzemo, ndetse n’Umwami, ntibyabarakaje, ntibyabaguteranijeho? » […] ibi ngibi si ugusebanya, kuko biba bizwi ko ibivugwamo bitigeze bibaho. Ahubwo biramenyerewe ko n’iyo nzira ali inganzo yo gusetsa, yo kumara irugu. Ahubwo ababivugwamo barabyumvaga bagaseka kimwe n’abandi. »
Usibye kandi ubu buse bwagaragajwe na Kagame, A, hari n’ibindi bisigo byabayeho mbere y’icyo, na byo byateraga ubuse imfura n’umwami.
2. «Baryohewe ubudasigaza
Abahungu bo ku Musanganyamvura wa Buhimba
Barusha abantu guhemuka!
Mu ijoro rishyira inkoko
Bikanzemo ikimena cy’abaguye impishyi,
Rubanda irahurura!
Bihutu ati « nimuhumure turi twese,
Nta we utambaye urushundura,
Twabyize kera bizadutunga ! »
Ati « Marara we ntiyavurwaga,
We wavuzaga izuru nk’imvubu
Akirukana abasongozi,
Hagasigara uwahishije inturire n’indera:
Izo akaziryama hagati? »
Sebihubi ati “igituma Rugira anyita Rugenzabondo,
Yasanze ndya agakono k’ibishyimbo,
Niyubikije ibihaza ku rutaro!
[…]
Kigeli na we bahize yegamanye inturire
Kurya ari Umwami wahawe intavurungwa,
Ati « umunayu uyu ndawukunda bahungu!
Mwese uko muri aha muwumparire:
Mbatoye ibiseke! »
Iki gisigo kiragaragaza ubusambo bwariho ku ngoma ya Kigeri IV Rwabugiri ndetse na we ubwe ntibatinye kumutera ubuse kandi yari umwami. Kikaba kirangwa ahanini n’amaco menshi y’inda.
Ibisigo by’ubuse rero usanga ari inganzo isa n’ibisetso. Ndetse bikanarenga ibisetso bigasa n’ibisebanya. Ni inganzo igomba kuba yaravukiye mu matorero y’intore aho abantu bigiraga kuvuga neza, bagacyocyorana, ntihagire urakara. Uwarakaraga mu biganiro bamwitaga igifura kitazi kuba mu bandi bahungu cyangwa umunyamusozi.
Inyandiko nzimburabumenyi zifashishijwe
1. BIZIMANA, S, 2002, Imiteêrere y’Îkinyarwaanda. Igitabo cyaa gâtatu, Umusôgoongero ku buvaangaanzo, Butare, IRST.
2. IRST, 2005, Inkoranya y’ikinyarwanda mu Kinyarwanda no mu Gifaransa, Butare- Tervuren.
3. KAGAME, A, 1977, Indyoheshabirayi, Icapwa rya 2, Butare, S.ed.
4. MINEPRISEC, 1988, Gusoma no gusesengura imyandiko, umwaka wa gatanu w’amashuri yisumbuye, Kigali, Ibiro nteganyanyigisho z’amashuri yisumbuye.
5. MUNYAKAZI, R, 1986, 'Ishushonsêbyo mu Rwaanda rwô haambere', in Etudes Rwandaises (GERLA No8), pp. 59-71.
GUTERANA UBUSE
Théogène Sebera, Umwalimu w’Ikinyarwanda muri


text:
Ishami ry’urubyiruko n’abana rifatanyije n’abarimu babo ryateguye inyigisho zikubiye mugatabo “Tumenye ijambo” zigomba kuzakoreshwa mu byiciro bibiri.
Nyuma yo kubona ko inyigisho zitangwa mu maparuwase zitari zimwe hateguwe aya mahugurwa ku barimu ba Sunday school ndetse hakwirakwizwa imfashanyigisho z’abana kugirango babashe kugendera kuri gahunda imwe.
Hahuguwe abarimu 170 baturutse mu maparuwase 39 mu maparuwase 41 agize diyoseze ya Kigali, bahawe amahugurwa kuburyo bwo kuyobora amashuri ya Sunday school, hakoreshejwe imikino n’utuganiro.
Ayo mahugurwa akubiye mu gatabo k’imfanshanyigisho ku mpapuro zako zibanza kasohowe n’ishami ry’urubyiruko n’abana kandi kateguwe hakurikijwe imyaka yabo (imyaka 3 kugeza kuri 5, imyaka 6 kugeza 9).Twaherekanyije Bibiliya 127 z’abana.Twatanze uruhongore 91 kubarimu ba Sunday school, bifite amashusho.


text:
Nk’uko bisanzwe muri Shaka umukunzi duhuza abafite intego y’urukundo nyakuri..Umwe mu bakunzi bacu ufite ikibazo kitamworoheye yatwandikiye muri aya magambo yifuza ko twafatanya n’abasomyi bacu ku mugira inama, maze atugezaho ubutumwa bwe muri aya magambo.
Yagize ati“Ndi umwe mu basomyi b’iki kinyamakuru, nabonye hari abantu bagisha inama kandi abasomyi bakabaha inama zitandukanye none nanjye ndashaka kugisha inama”
Yakomeje agira ati:“Ubwo nari mfite imyaka 22 nahuye n’umusore, turakundana biratinda kugeza ubwo twiyemeje gukora ubukwe. Gusa tumaranye icyumweru kimwe tubana yahise akora impanuka arapfa. Kubyakira byarangoye cyane gusa nyuma naje kubyakira”.
Nkiri muto najyaga numva bavuga ngo aho umutindi yanitse ntiriva, ngo nyiribyago imbwa ziramwonera yewe ngo uwagumiwe n’amenyo ahagamwa n’amazi, hari n’abo numvaga bavuga ngo iyo agahinda gashize akandi kaba kageze ibagara. Ibi byose nabyumvaga nk’imvugo ziri aho zitandeba, ariko ntababeshye ubuzima naciyemo bwarazinyumvishije. Ngikomeza ubutumwa bwanjye…
“Nyuma y’agahinda nasigiwe n’umugabo wanjye wancitse amanzaganya atansigiye n’urwibutso, hashize nk’umwaka n’igice nabonye undi musore, araza turabana,ibyago byanjye hashize amezi abiri na we apfa yishwe n’umutima”.
Kuva icyo gihe namaze iminsi myinshi nararwaye ihungabana, narivuje, Mama wacu (mukuru wa mama) na we akamba hafi , none ubu nasubiye mu buzima busanzwe nanateye imbere, kuko ndacuruza, mfite imodoka ngendamo n’indi ikora mu muhanda ndetse n’inzu nkodesha ku by’imitungo ntacyo nshinja Imana ariko….
Gusa ikinshengura umutima, bavandimwe nkunda, nyuma y’ibyambayeho, imitungo naragwije rwose ariko maze igihe kinini narabuze uwaza kumara agahinda n’iyo ngize uwo mbona, iyo tugiye kubana, abantu bahita bamubuza, bakamutera ubwoba, bamumbwiraho byinshi ngo ntera umwaku, ngo naranacuze kubera ko ntigeze ntwita, abandi bakavuga ngo ababyeyi banjye bantanze ikuzimu ku buryo umugabo wese uzandongora azahita apfa n’ibindi ntarondora…..None ubu mfite imyaka isaga 30 yewe n’undi ndabona wegereje, ubu nibanira mu nzu n’umukozi gusa kandi nta n’umbeshya byibuze.
“None koko nzapfe ntya, mpambishwe ikara?”
Ndabinginze nimumbabarire mungire inama cyangwa se munansengere kuko ku ivuko abasore bose bishyizemo kandi bashyirwamo ko ntera umwaku none batinye kuntereta ngo batazandongora bagapfa. Ntegereje inama zanyu nizera ko zizambera igisubizo n’umuti. Murakoze!


text:
Muri iki gitaramo cyiswe 'Hearts at worship' Dinah Uwera wamenyekanye mu ndirimbo 'Nshuti', azaba amurika album ye ya mbere yise 'Nshuti'. True Promises Ministries batangaje ko bazitabira iki gitaramo. Ni nyuma y'iminsi micye hatangajwe ko Dudu nawe azaba ari muri iki gitaramo kizabera muri Kigali Serena Hotel, tariki 5 Kanama 2018.
True Promises batumiwe mu gitaramo cya Dinah Uwera
Dinah Uwera wegukanye igihembo cy'umuhanzikazi w'umwaka mu irushanwa rya Groove Awards Rwanda 2017, kuri ubu avuga ko ageze kure imyiteguro y'igitaramo cye. Yabwiye Inyarwanda.com ko yizeye ko mu gitaramo cye hazagwa imvura ivuye ku Mana ndetse yizeye ko iyo mvura izahembura benshi. Yavuze kandi ko nawe afite amatsiko y'utundi dushya Imana ihishiye abazitabira igitaramo cye. Yagize ati:
Concert yitwa Hearts at worship, ndimo kuyitegura mbifashijwemo n'Urugero media group. Igitaramo cyanjye kizaba tariki 5 Kanama (8) muri uyu mwaka wa 2018, kizabera Kigali Serena Hotel. Ni igitaramo kigamije kumurika album yanjye ya mbere yitwa Nshuti, indirimbo nshya, amavuta mashya,.. Naho ubundi gahunda ni ukuvugana n'Imana tugasabana nayo mu ndirimbo. Nanjye mfite amatsiko y'agashya Imana iduteguriye uriya munsi kuko ndabizi ko itagusha imvura ngo ubutaka bubure gutoha.
Dinah Uwera agiye gukora igitaramo yatumiyemo Dudu na True Promises
Kwinjira muri iki gitaramo ni ukwishyura. Kugura itike mbere y'uko igitaramo kiba, ni ukwishyura 4,000Frw mu myanya isanzwe naho mu myanya y'icyubahiro ni 8,000Frw. Ku bazagura amatike ku munsi w'igitaramo, abanyeshuri bazishyura 3,000Frw. Abatari abanyeshuri bazahabwa amatike ku 5,000Frw mu myanya isanzwe naho mu myanya y'icyubahiro itike izaba igura 10,000Frw.
Igitaramo Dinah Uwera ari gutegura
Dudu yatumiwe muri iki gitaramo


text:
UMUGABO WAHETSE IMPYISI
Umunsi umwe, umugabo yagiye mw’ishyamba ahatega umutego agirango inyamaswa iza kugwamo ayirye. Nyirumutego asubiye kureba asanga impyisi ariyo yaguyemwo, amaso yatukuye amenyo iyashinyitse. Impyisi imubonye, iramutakira iti : Wo karama we ntabara, unkure muri uyu mutego maze umbwire icyo nzakugororera. Umugabo arayibwira ati : None ngukuyemwo, ntiwakwiruka ukanshika ? Impyisi iramusubiza iti : Ntambaraga nkifite zo kugucika, dore amajanja yanjye yagagaye kubera imbeho yo muri iri joro yandayeho. Umugabo arayibaza ati : Ariko ingororano ushobora kumpa ni iyihe ? Impyisi irasubiza iti : Ngirango icyoroshye nuko wanjyana iwawe, nkajya nkurindira urugo. Ndeba ntabajura banshaho ngo bakwibe. Umugabo ati : Ndabyemeye.
Nuko impyisi arayitegura. Amaze kuyikuramwo ati : hogi tujyende. Impyisi iramubwira iti : Dore nagagaye amajanja, nshyira kubitugu unyikorere, maze unjyane. Umugabo arayikorera arayitahana. Ageze mu nzira, ahura n’undi mugabo, aramubaza ati: Uzi icyo wikoreye wa mugabo we? Undi aramusubiza ati: Mpetse umugaragu wanjye urwaye. Umugabo aramubwira ati: Ko nduzi ari bihehe, yabaye umugaragu wawe ryari? Impyisi ibaza wamugabo uyihetse iti: Uwo muntu agize ngw’iki? Umugabo arayisubiza ati: Agize ngo mpetse bihehe izadya. Impyisi iramubwira iti: Urajye ukenga icyo rubanda ivuga. Umugabo arayibwira ati: Ndumva maze kunanirwa, jya hasi wigenze. Impyisi iramubwira iti: Buretse nkonjoke ngukonjonjore.
Igihe bagisigana, imbeba yari munsi y’inzira, ibumva, irababaza iti: Mbese murapfa iki mwa bagabo mwe? Impyisi isubiza imbeba iti: uyu mugabo ni umunyarugomo.Yanteze umutego nywugwamwo, imbeho ya n’ijoro irangagaza nanirwa kujyenda. Amaze kunkura mu mutego arampeka ngo anjyane iwe kumpaka. None aragirango anshyire hasi nigenze kandi ntarakonjoka. Ubanza yamenye ko ninkonjoka mukonjonjora. Imbeba irababwira iti: Nt’abagabo bo gupfa ubusa, mujye kunyereka uwo mutego mbone uko mbakiza. Imbeba n’impyisi na nyiri mutego biragenda bigera aho wa mutego uri imbeba ibwira wa mugabo iti: Ongera utege uriya mutego ndore uko ubigenza.Umugabo amaze kuwutega, imbeba ibwira impyisi iti: Nawe wa mpyisi we genda ushyire ijosi mu umutego, ndebe uko wari wagufashe. Impyisi imaze gukandagira ku mutego, uyifata mwijosi urayishibukana amaso aratukura amenyo irayashinyika. Imbeba iriyamirira iti: Urubanza urarwikemuriye. Icyo uzi n’ubusambo naho ubwenge buragatabwa.
Nyirumutego abibonye atyo, abwira imbeba ati: iyi mburagasani unkijije, nzakugororera iki? Imbeba iti: mbere yo kungororera, banza wice iri shyano. Wa mugabo afata umuhoro yari yitwaje, atemagura iyo mpyisi arayica. Arangije wa mutego arongera arawutega ategereje indi nyamaswa yawugwamwo. Ibyo birangiye abaza ya mbeba ati: Uko urora nakugarorera iki? Imbeba iramusubiza iti: Nshyira muri urwo ruhago rwawe, maze unjyane iwawe twibanire. Umugabo ayishyira mu ruhago arayitahana. Ayigejeje mu nzu akajya ayigaburira nayo ikajya yitorera ibyandagaye byose.
Imbeba imaze kujyera mu nzu no kurya igahaga, ibyara abana benshi, irororoka cyane abana bayo buzura inzu. Batangira no kurya ibyo mu nzu nk’imitemeri y’inkongoro n’inkanda z’abagore n’ibindi byinshi. Nuko wa mugabo wazanye ya mbeba, urubyaro rwayo rumaze kumurembya, atangira kwicuza icyo yakoze ati: Imbeba yankijije impyisi ariko urubyaro rwayo rurananiye. Rurajagata hose mu nzu, rurarya ibintu byose, ruranjujubije. Ahasiye imbeba ngiye kuzirukana mu nzu yanjye, dutandukane burundu.


text:
Mu mashuri y’ubumenyi ngiro muzashyiremo n’ubuvuzi bw’abantu haboneke ababyiga nk’umwuga kuko nibo bazafasha ababyize mu buhanga buhanitse. Aba infirmiers bamaze kuzima pe! hari ababiologistes na amamathematiciens. ariko First Aides zikorwa n’abanyamwuga babyize muri Humanite nibo bazi gutangirira hasi muba nyabuzima. Murakoze
Gushyigikira imyuga n’ubumenyingiro bizafasha igihugu cyacu gutera imbere no kwihangira imirimo ku rubyiruko
Yanditswe na HABIMANA AUGUSTIN
Igihugu cyacu cyahaye imyigishirize y’imyuga n’ubumenyingiro agaciro gakomeye hashyirwaho Ishuri Rikuru ry’Imyuga n’Ubumenyingiro, kuko bizafasha urubyiruko kwihangira imirimo bikanafasha Igihugu cyacu gutera imbere binyuze mu gukora ibikoresho by’ibanze bikorewe iwacu, bityo n’ibikoresho bitwara amafaranga bitumizwa hanze bikagabanuka.
Umutwe w’Abadepite ku wa 29 Werurwe 2017 watoye itegeko n°22/2017 ryo ku wa 30/5/2017 rishyiraho Ishuri Rikuru ry’u Rwanda ry’Imyuga n’Ubumenyingiro, rikanagena inshingano, ububasha, imitunganyirize n’imikorere byaryo, risohoka mu Igazeti ya Leta n° 23 yo ku wa 05/06/2017.
Iryo tegeko rishyiraho Ishuri Rikuru ry’u Rwanda ry’Imyuga n’Ubumenyingiro ryitwa “RP” (Rwanda Polytechnic) mu magambo ahinnye y’Icyongereza, riha iryo Shuri rikuru ubuzima gatozi, ubwigenge n’ubwisanzure mu miyoborere, mu myigishirize, mu bushakashatsi no mu micungire y’umutungo n’abakozi baryo.
Ingingo ya 3 y’iryo tegeko isobanura ko inyigisho z’imyuga n’ubumenyingiro ari inyigisho zitanga ubumenyingiro n’ubushobozi byihariye bifasha ubihawe kugira ubushobozi bwo kwihangira imirimo no gupiganwa ku isoko ry’umurimo.
Iri Shuri Rikuru rya RP rihuriza hamwe Amashuri y’Imyuga n’Ubumenyingiro azwi nka “Integrated Polytechnic Regional Colleges (IPRCs)”, agera ku munani (8) ari hirya no hino mu Gihugu: Kigali, Ngoma, Karongi, Huye, Tumba, Musanze, Gishari na Kitabi.
Iri shuri rikuru rikaba rifite intego rusange yo gutanga uburezi bufite ireme ryubahiriza ibipimo ngenderwaho binyuze mu nyigisho z’ubumenyingiro bigafasha ubihawe kugira ubushobozi bwo kwihangira imirimo no gupiganwa ku isoko ry’umurimo.
Iri Shuri Rikuru ry’Imyuga n’Ubumenyingiro rifite kandi ku buryo bw’umwihariko inshingano zirimo gutegura integanyanyigisho z’imyuga n’ubumenyingiro ku nzego zitandukanye z’amashuri yigisha imyuga n’ubumenyingiro no kuzishyikiriza urwego rubifitiye ububasha kugira ngo zemerwe.
Gutanga inyigisho z’imyuga n’ubumenyingiro zisozwa n’impamyabushobozi. Gutanga inyigisho z’ubumenyi n’ikoranabuhanga mu byerekeye imyuga n’ubumenyingiro hamwe n’uburere bifasha ubihawe kwihangira imirimo yamuteza imbere akanateza imbere Igihugu.
Gukora no guteza imbere ubushakashatsi n’ikoranabuhanga mu byerekeye imyuga n’ubumenyingiro no kubimenyekanisha kugira ngo bifashe kuzamura iterambere ry’Igihugu.
Kugira uruhare mu kuvumbura, guhanahana no kubungabunga ubumenyi mu byerekeye imyuga n’ubumenyingiro. Guteza imbere uburere, umuco n’indangagaciro za Kinyarwanda. Gutanga ubumenyi bukenewe bwo kwigisha no gutoza imyuga n’ubumenyingiro.
Guhugura abanyamyuga bari mu mirimo itandukanye kugira ngo bongererwe ubumenyi n’ubumenyingiro. Guhuza gahunda n’ibikorwa bigamije guteza imbere abarimu n’abashakashatsi bo mu mashuri y’imyuga n’ubumenyingiro, kubongerera ubumenyi n’ubushobozi no kunoza imicungire yabo.
Kugira uruhare mu gukemura ibindi bibazo birebana n’iterambere ry’Igihugu. Gushyikirana no gukorana n’izindi nzego bihuje inshingano ku rwego rw’Igihugu, urw’Akarere cyangwa ku rwego mpuzamahanga hagamijwe kugera ku nshingano zayo.
Iri tegeko kandi riha Ishuri Rikuru ry’Imyuga n’Ubumenyingiro ububasha bwo gutanga impamyabushobozi ku byiciro by’inzego z’imyuga n’ubumenyingiro.
Gutanga impamyabushobozi ku banyamyuga batabyigiye mu mashuri nyuma y’isuzuma. Gutanga amashimwe n’ibihembo ku bikorwa, cyangwa impamyabushobozi by’intangarugero mu byerekeye imyuga n’ubumenyingiro.
Kugirana amasezerano y’ubufatanye n’ubutwererane n’inzego zinyuranye. Kuzamura mu ntera abarimu, abashakashatsi n’abakozi bayo hakurikijwe amategeko abigenga. gukora imirimo ibyara inyungu byemejwe n’Inama ya RP.
RP igizwe n’inzego z’ubuyobozi eshanu (5) zikurikira: Ubuyobozi bw’Icyubahiro, Inama ya RP, Ibiro by’Ubuyobozi Bukuru, Urwego rushinzwe imyigire n’imyigishirize na Komite Nkuru y’Ubuyobozi.
By’umwihariko, Inama ya RP igomba kuba igizwe n’abantu nibura barindwi (7) bashyirwaho n’Iteka rya Perezida barimo Perezida na Visi Perezida batoranywa hakurikijwe ubushobozi n’ubuzobere byabo. Kuri abo hiyongeraho Umuyobozi Mukuru wa RP, babiri (2) bahagarariye abarimu n’abashakashatsi; babiri (2) bahagarariye abakozi; na babiri (2) bahagarariye abanyeshuri. Ariko nibura mirongo itatu ku ijana (30%) by’abagize Inama y’Ubuyobozi ya RP bagomba kuba ari abagore.
Inama ya RP ni yo rwego ruyobora kandi rufata ibyemezo, ikaba ifite ububasha busesuye bwo gufata ibyemezo mu byerekeye ubuyobozi, abakozi n’umutungo bya RP kugira ngo ishobore kugera ku nshingano zayo. By’umwihariko, Inama ya RP ifite inshingano zirimo gutanga ikerekezo k’ibikorwa bya RP. Kwemeza igenamigambi rya RP ry’igihe kirekire na gahunda y’ibikorwa bya buri mwaka. Gukurikirana ishyirwa mu bikorwa ry’igenamigambi rya RP. Kwemeza amategeko ngengamikorere ya RP. Kwemeza imbanzirizamushinga y’ingengo y’imari ya RP ya buri mwaka mbere yo kuyishyikiriza inzego zibishinzwe. Gusuzuma no gukurikirana imikorere ya RP n’inzego ziyishamikiyeho.
Kwemeza raporo y’ibikorwa na raporo y’imikoreshereze y’umutungo by’umwaka urangiye no kuyishyikiriza Minisitiri ureberera RP. Gutoranya abagize ibiro by’Ubuyobozi Bukuru. Kwemeza ishyirwaho n’ikurwahory’abayobozi b’amashami muri RP. Gushyiraho, kuzamura mu ntera no gukuraho abarimu n’abashakashatsi ba RP – kwemeza abahabwa impamyabushobozi. Amashimwe n’ibindi bihembo bitangwa na RP – gushyikiriza Minisitiri ureberera RP raporo y’ibikorwa buri mezi atatu (3) n’iy’umwaka. Gusinyana imihigo n’urwego rureberera RP.
Iri Shuri Rikuru ry’Imyuga n’Ubumenyingiro ubu rifite icyicaro gikuru muri IPRC Kigali (Kicukiro), rikaba ryaratangiye gukora ndetse n’inzego zimwe zamaze gushyirwaho rikaba rikomeje kwiyubaka byaba mu gushaka abakozi ndetse n’ubushobozi bizarifasha kugera ku nshingano zayo. Iri shuri ryitezweho kuzafasha Abanyarwanda kujya bashobora kwikorera ibikoresho by’ibanze bakenera mu buzima bwabo bwa buri munsi.


text:
Umusenyeri mu Burengerazuba bwa Uganda, witwa Henry Katumba Tamale yasabiye Perezida Museveni abanyapolitiki n’abandi bayobozi ko bakizwa kuko bafata ibyemezo bidafasha abaturage.
Ibi Musenyeri yabivugiye ku kigo cy’amashuri yisumbuye giherereye i Kako, aho yari yayoboye amasengesho yo gushimira Imana kubera abanyeshuri batsinze neza ibizamini by’umwaka wa 2017.
Avuga ko iyo abayobozi batavutse bwa kabiri bafata ibyemezo bitabereye abaturage bityo bikabagiraho ingaruka mbi, ati « Nigeze kumva ko Perezida yabatijwe, ariko mbona akwiye kugarukira Imana akamamaza agakiza, ibyo bizatuma ayoborwa n’Imana mubyo akora byose ».
DailyMonitor ivuga ko yanaboneyeho kugira inama abanyeshuri kutita cyane ku gutsinda neza amasomo yo ku ishuri, ahubwo bakita no gutsinda kwa roho zabo ndetse n’imyitwarire myiza, kuko ibi ari byo bibafasha kwinjira ku isoko ry’umurimo bashoboye guhangana.
Ati « Twagiye tubona benshi badashoboye kubera ko bakora ibyo batize ngo kuko bize byinshi ».
Kuri we ngo gutsinda neza mu masomo yo mu ishuri utabasha gutsinda mu by’umwuka cyangwa ibya roho n’uburere bwiza n’igihombo.
Yanashishikarije kandi abarezi kudafasha abanyeshuri kubona amanota meza gusa, ahubwo no kubaha ibyabafasha guhangana n’iyi si.


text:
Kubandwa byari bivuze iki ku Banyarwanda
Byakorwaga gute?
Uko Abanyamadini b’Abakoloni bigannye imigenzo yakorwaga mu Kubandwa
Abanyarwanda ntibigeze ibigirwamana
Kubandwa byavuyeho cyangwa birakomeje?
Ibyo byose abantu bakomeje gutsitsuranira benshi bakanabiburira n’umwanzuro, habamo n’umuhango wahuzaga benshi mu Icyeza-Mana witwaga “Kubandwa”. Umwanditsi w’Umusizi Nsanzabera Jean de Dieu yatanze amashirakinyoma yabyo mu gitabo cy’umutumba munini yanditse cyitwa “Umuco mu Buvanganzo.”
Niho yavuye imuzi agera imuzingo amara amatsiko abakunda ibyiza byo kumenya umuco n’amateka y’u Rwanda.
Mu mahame nyoboragihugu Gihanga yaraze umuryango nyarwanda mu mushinga w’iyubaka ry’igihugu, harimo n’ihame ryo gukunda Imana yaremye u Rwanda n’Abanyarwanda, ikabaha igihugu nka gakondo y’ibihe byose, ikabakura mu busembere bw’igihe kirekire barimo mu ngoma y’u Rweya rw’Abazigaba.
Uwo murage ntiwigeze utakara inyuma ya Huye, Abanyarwanda bakomeje kuwubahiriza no kuwushyira mu bikorwa uko bwije n’uko bukeye, kugeza n’ubwo bashyizeho umuhango ukomeye wabahuzaga mu Icyeza-Mana, bawita “Kubandwa”.
Kubandwa mu Rwanda rwo ha mbere
Kubandwa ni umuhango wari ukomeye cyane mu mateka y’imyemerere mu muco w’Abanyarwanda. Usibye ko mu gihe cy’umwaduko w’abakoloni bavugaga ijambo rimwe gusa ryitwa “Kubandwa,” mu rwego rwo gushyira abantu mu rujijo rw’ijambo rya kera ridasobanutse, ariko umwimerere waryo wari ugizwe n’amuga abiri ariyo “Kubandwa Imana” bishaka kuvuga “Kwizera Imana, kuyemera no komatana na yo nka magara ntunsige.”
Kubandwa ni ijambo rikomoka ku nshinga “Kubanda” bivuga “Komatana n’ikintu cyangwa umuntu mukaba mahwane. Bivuga kandi kwizera no kwemera kutajegajega, ikimenyimenyi ni uko hari amazina Abanyarwanda bacyita abana babo kandi yanahozeho kera asanisha n’icyo gikorwa.
Urugero rw’ayo mazina ni nka: Kabanda (Kayemera), Kayibanda (Kayizere, cyangwa Kayisenga) ba Mbanda n’ayandi.
Kubandwa Imana ni umuhango watangiye mu wa 1510 mu ntango y’Ingoma ya Ruganzu II Ndoli, akaba ari umuhango wahurizaga hamwe Abanyarwanda mu Icyeza-Mana, icyo gihe ni ho hahanzwe idini y’Abanyarwanda yiswe “Imandwa” akaba ari naryo zina rusange ry’abari bibumbiye muri uwo muryango.
Umuhango wo Kubandwa watangijwe na Ryangombe rya Babinga mwene Nyundo ukomoka mu Bufumbira muri Uganda, akaba yarakomokaga mu bwoko bw’Abanyoro mu nzu y’Abakonjo. Yari umupfumu w’icyamamare uzwi muri aka karere.
Igihe cyarageze aza gupfa, ariko abantu benshi barimo abo yaraguriye, abaturanyi be, abo mu bwoko bwe, abari bamuzi bose ku bw’ubuhangange bwe, ntabwo bigeze bemera ko yapfuye. Barabwiranaga bati “Ryangombe ntabwo yapfuye, ahubwo afite ikindi gihugu yagiyemo.”
Yarapfuye asiga abamukomokaho n’inshuti ze, bakomeza kujya babandwa, bakamwibuka bakamuterekera bamuramutsa nubwo yapfuye, kuko yari igihangange n’umunyabwenge. Kubandwa, bitangira bityo, Ryangombe umuntu yamugereranya nk’umuhanuzi w’agace yari atuyemo cyane cyane mu Ngoma y’u Burera kuko imigenzo ye ntiyakorwaga mu gihugu cyose cy’Abanyarwanda.
Ryangombe ni umuntu nk’abandi watangije idini ry’imandwa mu Rwanda, nk’uko n’abanyaburayi bayatangije muri Afurika maze abantu baramuyoboka, bakajya bakoresha idini rye bambaza Imana. Icyakosorwa ku bazi amateka nabi, ntabwo Abanyarwanda basengaga Ryangombe, ahubwo bamufataga nk’umuhuza wabo n’Imana, bakamwibuka nk’Intwari yahurije abantu mu rukundo rucyeza Imana y’i Rwanda, kuko yo bari bayizi mbere y’uko abahuriza hamwe mu idini ry’Imandwa.
Imigenzo y’idini rya Ryangombe usanga hari aho abanyamadini b’ubu bagiye bayinakira
Imihango imwe mu yo mu idini Gatolika ifite aho ihuriye neza neza n’iyo mu Rwanda rwo hambere, bakoraga ikimenyetso cy’umusaraba nk’uko gikorwa ubu, aho bagira bati “Ndi indangahangarwa n’umwanzi, mu gituza ngatura u Rwanda, ku rutugu nkabegera igihugu.”
Abandi bagiraga bati “Mana y’i Rwanda, urampe ubwenge n’ubushishozi (ku gahanga), urampe impagarike n’ubugingo (mu gituza) ngire imbaraga n’ubudahangarwa (ku rutugu rw’ibumoso) mbashe gukorera igihugu cyanjye (ku rutugu rw’iburyo).
Ibyo bigereranywa n’ikimenyetso cy’umusaraba gikorwa na bamwe mu bihaye Imana y’amadini muri iki gihe.
Imandwa nkuru yabaga yaragabiwe gusimbura Ryangombe, yagiraga uko yambaraga imyenda y’ubutware, ikambara uruhu rw’ingwe, ikambara inkweto, igahabwa inkota y’icyubahiro, ikicara ku ntebe abandi bakicara hasi.
Mu idini rya Ryangombe, barabatizaga ari byo bitaga Kwatuza. Mbere y’uwo muhango no kubandisha barabanzaga bakaraguriza uwabaga agiye kubandishwa, zakwera bakamubandisha. Ni we wadukanye imigenzo yo kubandwa no kwatuza. Ibyo byari umubatizo w’icyo gihe nk’umuhango w’iyinjiradini ry’Imandwa.
Uko kubandwa byakorwaga
Iyo imandwa zateranaga, zabaga zifite amarwa avugirwaho amagambo batongeraga uwo bagiye kubandisha. Yashyirwaga mu kabindi gato kandi nta musemburo bashyiragamo kuko yabaga agenewe uwo muhango gusa. Iyo bajyaga mu mihango yabo, birukanaga abatarabanzwe, bakabita “Inzigo”.
Ubandishwa, bamutongeraga bamwereka ukwezi, bakamubwira ngo nakumanure, akababwira ko atabishoboye, bakongera bati “Uko bikunaniye ari na ko uzananirwa kumena ibanga.” Iyo babandishaga umuntu, yagiraga umubyara mu mandwa, yabaga ari nk’umubyeyi wa Batisimu nk’uko bimeze ku madini amwe n’amwe ya Gikirisitu.
Imandwa zarakomezaga (gukomeza gusubirayo), iyo hashiraga igihe bongeraga gukorera imihango uwabanzwe, akaba na we ashobora kubandisha abandi. Uwabanzwe bwa mbere bamwitaga “Uruzingo” utarabanzwe bakamwita “Inzigo”. Kubyara uwabandishijwe, cyangwa kumubandisha bwa mbere babyitaga “Kumwatuza”.
Nyuma yo kumwatuza, yashoboraga kubyara undi mu mandwa. Uwabandishwaga ari umwana, yabaga angana n’uwabandishijwe ari mukuru, uwabaga akiza mu mandwa, yabaga angana n’ubisaziyemo, kuko babwirwaga amabanga amwe n’imiziririzo ikaba imwe.
Mu mandwa iyo baganiraga bakoreshaga ururimi rwabo rw’ibanga, bitaga “Urukonjo” rwahinduraga izina ry’ikintu cyangwa se umuntu rukamuvuga ukundi, kugira ngo ab’inzigo (abatabanzwe) batabyumva.
Ingero z’amwe mu magambo y’Ururimi rw’Urukonjo
Ihene (Ishubebe), Inka (Inkoroga) , Umugore (Umukari) , Umugabo (Umurabo) n’ayandi.
Imandwa zifite uko zavugaga ibisabisho, ari ryo sengesho ry’iki gihe, iyo basabaga bagiraga bati “Seka, gororoka Mana y’i Rwanda, urampe kubyara, urampe guheka, nzagutereka intango umunsi Kamena yamennye ijuru.
Impamvu bavugaga ngo “umunsi Kamena yamennye ijuru” ni uko ari bwo amasaka yabaga yeze, maze bakenga bagahamagara abaturanyi bakanywa. Ariko babwiye Imana mu itanga ko bahiguye umuhigo = Kurangiza amasezerano, ari byo twakwita isengesho ry’ituro ryo gushima ibyo Imana yatugejejeho, bikorwa n’Abizera Yezu Kirisitu.
Kubandwa byari bifite ikihe gisobanuro n’akahe kamaro?
Abantu benshi, bibaza umumaro nyawo wo kubandwa no guterekera, byakorwaga mu Rwanda rwo hambere. Imandwa nizo zari zishyigikiye idini gakondo, kubandwa kwari ukugaragaza ikimenyetso cy’ubuyoboke, hakabamo imigenzo ihuza abantu n’Imana, abantu bakumva ko hari icyo bagomba kwizera. Nk’uko kubatizwa by’iki gihe, na byo ari ukugaragaza ubuyoboke mu idini wahisemo.
Kubandwa byahuzaga umuryango mu kwizera Imana, havagamo ubucuti, kuko utarabanzwe bamwitaga inzigo, uko abayoboke bagendaga babyemera, nk’uko mu madini y’iki gihe bimeze. Wasangaga rubanda rwo hasi ari bo babyara abakire n’abatunzi mu mandwa, bikabahuza na bo kandi nta busumbane bwabagaho.
Ab’icyo gihe barabikundaga nk’uko ab’ubu bakunda kuyoboka amadini. Ababijyagamo, barabyubahaga, nk’uko ab’ubu bubaha amadini yabo n’imigenzo iyabamo.
Harimo Imigenzo n’imiziririzo myinshi itinyisha abantu gukora ibibi, iyo umukuru yarahiraga ko avugishije ukuri yagiraga ati “Ndakicwa n’imandwa ya Ryangombe.” Ab’ubu bo bagira bati “Ndagasubiza Yezu ku musaraba,” “Imana impane,” “Ni ukuri kw’Imana” n’izindi ndahiro zitandukanye.
Iyo usuzumye neza, imigenzereze y’iyo mihango, imyinshi ihura n’iy’abayishenye (Abanyamadini b’abakoloni).
Aho bitandukanira ni ugusirimuka k’ubu no guhurira kuri Yezu umucunguzi w’Isi ndetse na Muhammad ku ba Islam. Muri rusange isi yose ihurira ku kwambaza Imana imwe.
Si hano mu Rwanda byahindutse gusa, buri gihugu cyagiraga uko gisenga n’uko cyambaza.
Icyo Abanyarwanda turusha abandi, ni uko twemeraga Imana itaboneka nk’umuhuza wacu, naho mu bindi bihugu bo bakagira ibigirwamana, Abanyarwanda mu mibereho yabo no mu mateka yabo, ntibigeze bagira ibigirwamana ngo babyimike muri bo.
Ariko ku bijyanye no guhuriza abantu mu rukundo, imandwa zarushaga abayoboke b’amadini b’iki gihe, kuko habagamo igihango gikomeye kirinda abantu kugirirana nabi. Batinyaga gupfa, kwandura ibibi ku mibiri yabo n’ibyago.
Igihango cyari gikomeye, ni uko harimo imigenzo n’imiziririzo yazirikaga Abanyarwanda mu rukundo. Abavuye mu mahanga n’abamamazabutumwa, ntibadufashije kurobanura ibyiza n’ibibi ngo tubireke, ahubwo batwigishije ko ibyacu ari ibishenzi n’ibishitani gusa, bakagenda baca isano y’Abanyarwanda bahereye ku migenzo, imiziro n’imiziririzo yabahuzaga.
Ni na ko bigenda iyo umuntu ashaka gukomeza ibye, asenya iby’undi. Ariko na none ntiwashimishwa n’uwaza iwawe akavuga ko nta cyiza na kimwe ugira. Nyamara nibyo abakoloni n’abanyamadini badukoreye.
Mu gusoza igice cy’aya mateka, twabibutsa ko Ryangombe ari umuntu wabayeho, ntabwo ari igishitani nk’uko bamwe babivuga. Kandi ntabwo Abanyarwanda bamusengaga nk’uko benshi babizi, ahubwo yari umuhanuzi n’umuhuza w’Abanyarwanda n’Imana, bakamuterekera bamwibuka bakanaziririza igiti cy’umuko yaguyemo amanitswe n’imbogo, ari cyo bakunze kwita umurinzi.
Nk’uko byabayeho kuva na kera, hagati y’Imana haba harimo undi muntu, ari nawe muhuza w’abantu na yo.
Ukurikiranye uburyo twabonyemo imyizerere y’Abanyarwanda bo hambere, ntabwo twasoza iki gice tudasuzumye neza, imyizerere y’icyo gihe n’iy’ubu ijyanye n’iyogezabutumwa ryadukanywe n’abanyamadini, kugira ngo twinjire mu mwanzuro neza, twahera ku kibazo kigira kiti “Ese imyizerere y’icyeza-Mana y’Abanyarwanda ba kera, yaba yaravuyeho?” Igisubizo natanga aha ngaha, ni uko nasubiza nti “Oya ntabwo yavuyeho” Ahubwo yahinduye isura, ihindura n’inyito, reka tubisesengure neza.
Kubandwa byavuyeho cyangwa byakomeje mu yindi sura?
Ese uburyo bambazaga Imana bwari ubupagani, nk’uko benshi babivuga?
Duhereye ku bijyanye no kubandwa, na byo byari imyizerere y’ab’icyo gihe, ariko bikagaragaza ko Abanyarwanda bari bazi Imana, kubandwa no guterekera ntibyavuyeho, nta n’ubwo bikorwa rwihishwa, ahubwo byahinduye isura n’inyito hakurikijwe umusirimuko w’Abanyarwanda, ugendanye n’umuco w’iyogezabutumwa ry’abanyamadini.
Kubandwa se bivuga iki? Byakorwaga bite? Kubandwa byari nk’umubatizo w’Abanyarwanda n’imihango y’iyoboka-dini y’icyo gihe, iyo wabaga utarabanzwe, ntiwashakanaga n’uwabanzwe, kuko witwaga “Inzigo” twabigereranya n’uko mu banyamadini b’ubu bavuga ko umuntu utarabatizwa ngo abe umukirisitu aba yitwa “Umupagani”.
Nk’uko habaho guhazwa cyangwa se kurya ku ifunguro ryera, ni na ko no hambere babikoraga, bafataga amarwa adasembuye, bakayashyira mu kabindi, bakenda n’umutsima w’uburo cyangwa se amasaka, hanyuma bagasangirira hamwe nk’imandwa, ari byo byitwaga “kwimakaza ubumwe n’urukundo mu babanzwe”
None, ibyo guhazwa by’ubu bitaniye hehe no gusangira kw’imandwa? Umuco wo kubandwa, wagize iterambere mu mvugo byitwa “kubatizwa, guhazwa, n’indi mihango yose ikorwa mu buyoboke bw’idini iri n’iri.
Kera mu mandwa, babatirishaga amaraso y’imfizi y’ihene, baminjagiraga ku gahanga, ariko ubu turabatizwa mu mazi menshi! Icyo nicyo bita ko kubandwa byagize iterambere, ntabwo byacitse, kuko ubuyoboke mu myemerere na n’ubu buracyariho.
Imandwa, zafataga icyuhagiro kirimo ingwa y’inono (Ingwa yera de) bakakiminjira k’uwo barimo kubandisha bagira bati “Nk’uko iyi ngwa yera, nawe were ku mutima…” Murumva ko ntaho bitaniye na ya mazi y’umugisha.
Nk’uko habagaho imandwa nkuru n’izisanzwe, ni na ko hariho “Padiri, Pasiteri, Musenyeri, Apôtre, Reverand n’abandi bayobozi b’amadini batandukanye n’abayoboke babo.
Abanyarwanda babakuyemo guterekera abazimu b’iwabo babatoza guterekeza abazimu b’abanyaburayi batazi inkomoko, niba hari n’imiziro bafite yatuma baterekerwa ntawari uyizi. Badutoje kuramya no kwemera imana z’amahanga, Imana y’i Rwanda turayimura. Umunsi ibyo byabaye, u Rwanda rwatashywe n’umwijima, inzangano ziraganza, ubukene bubona icyanzu, inzara na yo iranuma.
Indwara z’ibyorezo zabonye icyicaro, abanyarwanda batangira gupfa umusubirizo bishwe na zo kuko umuco wo kwiyitaho no kwirwanaho wari waragiye nka nyomberi.
Imihango yose abenegihugu bakoresha mu Icyeza-Mana, ntaho itandukanira na rimwe n’umuco w’igihugu, kwemera Imana no komatana na yo ni mahwane n’umuco w’igihugu. Niyo mpamvu abayoboke benshi b’amadini, bakwiye kumenya neza ko Icyeza-Mana ryabo igihe ritazashingira ku muco w’igihugu, nta na kimwe bazubaka ngo gihame, kuko haba hari indangagaciro ziba zarirengagijwe hakimakazwa imico y’ahandi.
Imigenzo n’imihango ya buri muntu mu ishyirwa mu bikorwa ry’ikintu iki n’iki, ntijya inyuranya n’uko abakurambere ba buri gihugu babigennye n’uko babitekereje bakanabishyira mu bikorwa.
Umuco w’u Rwanda nusagambe ukomeze kurangaza imbere bene wo mu Icyeza- Mana y’i Rwanda. Kwimika imana-bintu, imana-hantu, imana-muntu, ntibikwiye guhabwa intebe mu Rwanda rwa Benimana.


text:
*Iri koranabuhanga ngo rizaca ‘forode’,
*Abahinzi bazajya bahabwa ifumbire ku gihe
Ikigo cy’Ubuhinzi n’Ubworozi (RAB) muri uyu mwaka kizatangira gukoresha ikoranabuhanga mu gutanga ifumbire n’imbuto ku bahinzi, ngo bizakemura ibibazo byagaragaraga birimo ‘forode’ n’amanyanga, gutinda kugera ku bahinzi, bizanafasha abahinzi kwizerwa na banki bitume inguzanyo zijya mu buhinzi ziyongera.
RAB itangaza ko uburyo bwo gukoresha impapuro bwari busanzwe bukoreshwa mu kugeza ifumbire n’imbuto ku bahinzi bwari bufite imbogamizi nyinshi.
Umuyobozi wa RAB Dr Cyubahiro Bagabe Marc agira ati: “Induru yagiye ivuga ngo imbuto cyangwa ifumbire yatinze, ikibazo cya mbere cyabiteraga ni ak’imuhana. Ikindi ni ‘system’ dukoresha. RAB yishyuraga izi ko umuhinzi yabonye ya fumbire, yishyuraga izi ko umuhinzi yabonye ya mbuto.”
Avuga ko bahuraga n’imbogamizi y’impapuro nyinshi cyane, forode, no ‘gutekinika’ bigatuma abaturage batinda kugerwaho n’ifumbire n’imbuto kuko kubihuza byabaga bigoye.
Ati: “Hari icyo twita amatsinda ya Twigire Muhinzi y’inzego z’ibanze agomba gusinya ngo kanaka yabonye ibiro bitanu by’ibigori, by’ifumbire… Leta ikabona kwishyura ya Nkunganire. Ya malisiti yajya kuza, akaza arimo forode n’ubujura, ugasanga babeshye kandi bikaza ari byinshi cyane kugira ngo ugende ubyigeho ubinononsore urebe ko amafaranga uzishyura ari yo bifata igihe kirekire.”
Ibi ngo byatinzaga uburyo bwo kwishyura abashoramari kuko impapuro zabaga ari nyinshi cyane kuburyo ubu hari izo mu 2015 bakishyura zabaye ibirarane.
Ikoranabuhanga rije kubikemura
Dr Bagabe ati “Ubu twashyizeho uburyo bw’ikoranabuhanga (IT Platform) twahuje indangamuntu y’umuhinzi tuyihuza na nimero y’ubutaka bwe. Ibintu byose ukabikorera kuri telephone igendanwa.”
Umuhinzi ngo azajya ashyiramo nimero y’indangamuntu ye, amakuru yose ahite aza harimo n’ubutaka bwe maze ashyiremo icyo ashaka guhinga ahite abona ifumbire n’imbuto akeneye abe ari byo yishyura ubwe.
Ngo iri koranabuhanga rizagabanya ikibazo cya forode no dutekinika kuko rizajya rifasha mu itangwa ry’amakuru ya nyayo kandi atangiwe ku gihe.
Egide Gatari umukozi muri RAB ushinzwe inyongeramusaruro agira ati: “Icya mbere ni uko tuzamenya amakuru ya nyayo ku bahinzi bakeneye imbuto n’ifumbire bunganiwe na Leta. Bidufashe gukora igenamigambi ryihuse, tuzamenya umubare w’abahinzi tuzi aho bahinga n’ibyo bahinga.”
Avuga kandi ko bizafasha mu micungire ya stock z’imbuto n’inyongeramusaru binafashe mu gutuma zigera ku bahinzi ku gihe kuko ngo ubusanzwe byatinzwaga no kujya kwegeranya impapuro zo muri buri turere.
Iyi gahunda ngo izafasha kandi abahinzi kwizerwa na banki bitume n’inguzanyo zijya mu buhinzi ziyongera.
Gatari ati “Ikindi gikomeye ni uko ibigo by’imari bizatangira gushora imari mu buhinzi bihereye ku makuru afatika kandi aboneka ku buryo bwihuse.”
Abahinzi mu Rwanda barenga 70% ariko ngo inguzanyo zijya mu buhinzi ziri munsi ya 8%. Banki inguzanyo zijya mu buhinzi ari nke kuko nta makuru afatika babona agendanye nabwo.
Gatari akavuga ko iyi ‘system’ izafasha banki kumenya ibyo umuhinzi akeneye mu buhinzi ku buryo yagenda bakamuha inguzanyo.
Ngo iyi mikorere izazamura umusaruro w’ubuhinzi kuko imbuto n’inyongeramusaruro bizaba byageze ku bahinzi kare kuko iyo bibagezeho ku gihe bishobora kongera umusaruro ku kigero cya 50%.
Mu kwezi kwa karindwi uyu mwaka nibwo ubu buryo buztangira gukoreshwa Iyi system ngo izatangira gukoreshwa, ubu bari mu igeragezwa n’amahugurwa ku bazayikoresha n’abazafasha abahinzi kuyikoresha.
Kwinjira muri iyi ‘system’ umuhinzi azajya akanda 7774# akurikize amabwiriza ari mu Kinyarwanda n’Icyongereza.
Callixte NDUWAYO
UMUSEKE.RW


text:
Ibi Duterte yabikoze ubwo yari mu ruzinduko rw’iminsi itatu mu mujyi wa Seoul muri Koreya y’Epfo, aho yahuye ndetse akaganira n’ihuriro ry’abakomoka muri Philippines batuye muri iki gihugu.
Ikinyamakuru Philippines Star cyatangaje ko ubwo yajyaga gutanga igitabo cyitwa ‘Altar of Secrets: Sex, Politics and Money in the Philippine Catholic Church’, Duterte yatangaje ko ari bukigenere umugore uri bwemere kumusoma.
Ati “ Muri bunyishyure binyuze mu kunsoma. Mwiteguye gusomana.”
Uyu mugabo usanzwe uzwiho udushya n’imvugo zidasanzwe ngo yasomye kw’itama umwe mu bagore babiri bari bamusanze aho yari ahagaze, maze undi amusoma ku munwa.
Abari bahegereye bumvise abaza uwo mugore ati “ Uri ingaragu? Ntabwo uratandukana nawe? Ariko ushobora kumubwira ko ibi ari mu buryo bwo gutebya?”
Nubwo iki gikorwa cya Duterte cyatumye akomerwa amashyi n’abari kumwe nawe, kuvuga ko yabikoze mu rwego rwo gushimisha abantu byatumye benshi mu bakoresha imbuga nkoranyambaga bamwibasira bamushinja kudashyigikira uburenganzira bw’abagore no kuba indyarya.
Mu itangazo ryashyizwe ahagaragara, Umuryango Gabriela uharanira uburenganzira bw’abagore muri Philipinnes watangaje ko ibyo yakoze yari agamije guhisha ko akomeje kugenda atakarizwa icyizere n’abaturage kubera ubwicanyi bukorwa nta butabera, ivugururwa ry’amategeko arebana n’imisoro ritakiriwe neza ndetse na ruswa ikomeje kwiyongera ku butegetsi bwe.
Uko gusoma uyu mugore kwa Duterte kandi byamaganiwe kure n’abagiye bashingira ku mateka ye n’amagambo atari meza yagiye avuga ku bagore.
Urugero ni nk’aho muri Gashyantare yabwiye abasirikare ko azatanga itegeko rishya ryo kurasa mu gitsina abagore baba mu mitwe yigometse.
Ariya magambo kandi yaje akurikira andi yari yavuze ku bagore b’abanyamahanga, ahamya ko bafite impumuro itari nziza, ari nacyo cyatumye abasha gukomeza kubera indahemuka Abanyaphilippines kazi bahumura nk’umubavu.
Andi magambo yavuze akababaza abantu nubwo nyuma yaje gusaba imbabazi, ni igihe umuvugabutumwa wo muri Australia witwa Jacqueline Hamill yafatwaga ku ngufu, maze akavuga ko yarakajwe n’ibyamukorewe ariko akababazwa cyane n’uko atari we wabaye uwa mbere kuryamana nawe. Icyo gihe yari akiri meya w’umujyi wa Davao.


text:
Kuva umwana akivuka aba ashobora gusabana n’ababyeyi be mu buryo butandukanye nk’uko umuhanga mu bijyanye n’ubuvuzi bw’abana Dr Peyrat yabitangarije pysychologie.com, akanatanga inama z’uburyo ushobora kuganira n’umwana wawe ukiri muto.
Dore rero inama 5 zizagufasha kuganira n’umwana wawe mu gihe ataramenya kwivugira icyo akeneye:
1. Gushakisha ahantu hamubereye
Ubushyuhe, umutuzo no guceceka ni ibintu bitatu bishobora gutuma umwana ahinduka. Ni ukuvuga ko bitewe n’aho umwana ari ashobora kwerekana ko ababaye cyangwa se yishimye. Urumuri, urusaku rw’abantu cyangwa se rw’imodoka mu muhanda, ibi byose bishobora gutuma hari impinduka iba ku mwana mu bijyanye n’ibimenyetso bye akoresha yerekana ibyo akeneye, ngo ni byiza rero ko umubyeyi amenya uburyo umwana akoresha mu kwerekana ibimubayeho bitewe n’ahantu ari.
2. Kumenya icyo akeneye
Akenshi umwana agaragaza ibyifuzo bye akoresheje kurira, aha ngo akenshi aba akeneye guhindurirwa ibyo yambaye, ashonje cyangwa se akeneye umuntu umuba hafi. Muri iki gihe ngo usanga umwana arira cyane bigatuma ababyeyi bamwe nk’ababa bananiwe babangamirwa n’aya marira, nyamara ngo ni ngombwa ko wumva ko hari impamvu itumye arira ndetse ukanabiha agaciro aho kumva ko ari ukukubangamira. Akenshi ngo usanga mu gihe umubyeyi aryamishije umwana akarira ngo ahita yumva ko akeneye gufatwa mu ntoki, nyamara ngo ibi ntaho bihuriye n’ukuri kuko ngo ushobora kuba wamuryamishije agaramye akumva arabangamiwe bigatuma arira, ngo ibyiza rero ni ukumuhindurira uburyo wamuryamishijemo. Ngo ni byiza rero kumva ko mu gihe cyose umwana arize aba afite icyo akeneye kandi nukimukorera atongera kurira kuko ni bwo buryo bwe bwo gusaba icyo ashaka.
3. Kumumenyera uburyo (positions) bumushimisha
Kugira ngo usabane neza n’umwana wawe ukiri muto, ngo ni ngombwa gutekereza neza, ukiga uburyo umwitwaraho ndetse n’uburyo bumubera bwiza. Ikindi kandi ngo nk’uko mu mezi atatu yambere yakumvaga, ngo ugomba gukurikirana ko umwana wawe agukurikiza amaso igihe umuvuye iruhande cyangwa hari ibyo urimo gukora hafi ye. Aha ngo muri iki gihe, kumuryamisha agaramye bizamufasha kwitegereza ibyo urimo ndetse no kumva ibindi birimo kubera hafi ye.
4. Kumufatira igihe
Umwana iyo akivuka ngo aba akeneye kwitabwaho akigishwa uburyo agomba kubaho mu buzima bushya aba yinjiyemo. Uko agenda akura rero ngo hari ubwo atagaragaza ibyo akeneye kuko ngo hari ubwo akurana guceceka ngo ku buryo umubyeyi ashobora kumwereka ko amwitayeho ariko we ntagire icyo agaragaza. Ngo ni byiza rero kumuha igihe gihagije.
5. Kumukorakora
Ubundi intego yo kugirana ubusabane n’umwana ni mu rwego rwo kumwereka ko yitaweho kandi nta cyamuhungabanya. Ibi rero ngo no mu buryo ureba umwana neza, utujwi ndetse n’utugambo umubwira, uburyo umukorakora byose biri mu bituma na we akugaragariza amarangamutima ye. Bityo ya majwi yumva yandi akabasha kuyatandukanya n’ay’ababyeyi be ku buryo yumva ijwi akamenya ngo ni irya papa we, yakumva impumuro akamenya ko ari mama we.


text:
Amakanzu y’ibitenge magufi yabera abantu bose
Hashize igihe, Amakanzu y’ibitenge yambarwa n’abagore babyibushye cyane kandi nabwo akenshi bakambara amakanzu maremare. Muri iyi munsi amakanzu magufi yaraharawe ’ibitenge ariko kaba afite moderi zakwambarwa muri gahunda za week end zijyanye no kururuhuka cyangwa se ibirori. Aya makanzu yo afite umwihariko yo kuba yakwambarwa ahantu hose harimo no ku kazi ukaba warimbye kandi wambaye bijyanye n’akazi. Ni moderi rero ziri zituje zidafite ibintu byinshi nk’ibijya bikunze kuba ku ma libaya.
Undi mwihariko w’aya makanzu ni uko adozwe mu buryo yabera abantu bose ndetse n’abakunda kuvuga ko bataberwa n’amakanzu bayambara. N’abitinyaga ko batakwambara amakanzu y’ibitenge bayambara nta kibazo bafite.
Dore zimwe muri izo moderi uzikeneye ukaba wahamagara wahamagara tel : 0788505654 , cyangwa 0788622121 :
Photo : Daco Mode


text:
Bakanyujijeho mu bihe byashize, ubu bari he?
Mu myaka 15 ishize umuziki wo mu Rwanda wazamutse mu buryo budasanzwe ufata indi ntera, ku buryo kuri iki gihe bigoye kumenya umuhanzi wihariye isoko kuko barihuriyeho ari benshi.
Gusa si ko byari bimeza mu myaka ya 2004 kuzamura, aho hariho abahanzi bake kandi bari ibimenyabose. N’ubwo amafaranga indirimbo zabo zinjizaga yari make, ariko na none ababikurikirana bemeza ko bigoye kugira ngo umuhanzi w’iki gihe akundwe nk’uko icyo gihe byari bimeze.
Kigali Today yabakoreye umushakashatsi kuri bamwe mu bahanzi bakunzwe n’ubwo batatinze ariko igihe gito bamaze bakaba barigaruriye imitima ya benshi.
Sender International Hit
Abaheruka kubona Senderi bavuga ko aheruka kugaragara mu ruhame ari kuri moto ubwo yari agiye kugurisha inzu ye iherereye i Gikondo.
Senderi yadukanye ibyo gutega moto, nyuma y’uko imodoka ye yari yarabaye ikimenyabose,ikoze impanuka ikangirika cyane akabura ayo kuyikoresha, nk’uko yabyitangarije mu bitangazamakuru.
Senderi wigeze kuba umusirikare akaza kuvamo akaba umuhanzi, yamenyekanye cyane ku mvugo ye isetsa no ku dushya twe ku rubyiniro.
Abakurikirana ubuzima bwe bemeza ko umuziki asa n’uwawusimbuje amagambo kuko nta gihangano aherutse gushyira hanze. Bakemeza ko azakenera gukora cyane kugira ngo izina rye rigaruke mu matwi y’abakunzi b’umuziki.
Senderi ubwe yiyemerera ko adateganya gusubira mu muziki vuba bitewe n’uko ubushobozi bwe budahagaze neza muri iyi minsi. Avuga ko ibibazo bye byaturutse ku muntu yatije imodoka akayigongesha none akaba yarabuze amafaranga yo kuyijyana mu igaraje.
Kugurisha inzu ye iherere i Gikondo na byo byamubereye ikibazo gikomeye kuko ngo yari yayubatse mu nguzanyo yafashe muri banki, yizeye amafaranga yari kuzakura mu kwegukana irushanwa rya Primus Guma Guma 2016.
N.FELIX (Kivamvari)
N. Felix wahoze ari umunyamakuru, yamenyekanye ku ndirimbo imwe rukumbi yasohoye mu 2005, ariko ikamumenyekanisha mu buryo buhambaye.
Icyatumye iyo ndirimbo ikundwa ni uko yavugaga ku mibanire hagati y’umuhungu n’umukobwa yaje kuvamo kwandura Sida kubera gukora imibonano mpuzabitsina idakingiye.
Nyuma y’iyo ndirimbo yacuranzwe ku maradiyo menshi, N. Felix wari ufite ijwi ryiza rituje yaje gukora izindi ndirimbo nke nyuma ariko ntizarenga umutaru. Zimwe muri zo ni indirimbo ihimbaza Imana yise ‘Turagire’, iy’urukundo yise ‘Aranzonga’ n’indi yise ‘Ngwino ubafashe’.
N. Felix yemereye Kigali Today ko yaje gusanga ubuhanzi butavamo umwuga we, ahitamo gukomeza gukora ibyo yize.
Yagize ati “Sinigeze ntekereza cyangwa nteganya kuzaba umuhanzi wabigize umwuga, nta n’ubwo nacurangaga ngo indirimbo zanjye zikinwe ku maradiyo.”
Kuri ubu N. Felix akora muri Bralirwa aho akora mu gice gishinzwe ihanahanamakuru muri Bralirwa.
Liza Kamikazi
Umuhire Solange ‘Liza Kamikazi’ wamenyekanye ku ndirimbo nka ‘Rahira’ yakoranye na The Ben ndetse na ‘Rukundo rwanjye’ yakoranye na Mike, yanamenyekanye cyane mu gukora indirimbo zijyanye no kwibuka nka ‘Urumuri rutazima’ ikoreshwa mu bikorwa byose byo kwibuka.
Kamikazi yashatse umugabo w’Umwongereza David Wald mu 2016, kuva icyo ghe ntiyongeye kugaragara mu ruhame cyane cyane nyuma yo kwibaruka impfura ye.
Yagiye anagaragara mu rusengero asengeramo rwa ‘Life Christian Assembly’ aririmba indirimbo zihimbaza Imana muri korari.
MC Monday
Gashumba Assouman Saga wamenyekanye nka MC Monday, umuntu yavuga ko yagaragaye bwa nyuma mu ruhame ubwo yasohoraga indirimbo yise ‘Inyoni yaridunze’ ikaba ari yo yashyize iherezo ku buhanzi bwe.
Iyo ndirimbo yarakunzwe aho wasangaga ikinwa ku maradiyo yose, kugeza ubwo Perezida Paul Kagame yayikomojeho avuga uko abahanzi bakwiye kujya baririmba ibintu bifitiye umuryango Nyarwanda akamaro.
Kuva yavuga atyo,iyo ndirimbo ntiyongeye kumvikana ku maradiyo, ndetse n’umuhanzi ubwe agenda aceceka gahoro kugeza ubwo asezeye. Nyuma y’imyaka mike ni bwo yaje gutangaza ko Perezida, mu buryo atazi, yagize uruhare mu gutuma ubuhanzi bwe burangira.
Iyo ndirimbo ntiyongeye kumvikana haba kuri Radio 10 yakoragaho nk’umushyushyarugamba cyangwa indi radiyo yigenga yakoreraga mu Rwanda, dore ko icyo gihe ziyongera umunsi ku wundi.
Nyuma y’imyaka mike yaje kongera guhindura izina ‘Saga Assou’, ngo azure ubuhanzi bwe. Ibyo yabikoze amaze kwirukanwa ku kazi k’ubunyamakuru yakoraga kuri Radio 10. Gusa n’ubwo yahinduye izina ntacyo byamumariye kuko yakomeje kugenda ashakisha imibereho mu bigo bitandukanye.
Mu 2017, ubwo yizihizaga isabukuru y’imyaka 41y’amavuko, yumvikanye avuga ko asigaye ari umucuruzi,ariko ntiyakomoza ku buhanzi yagerageje gukora kuva mu 1998 ariko ntibwamuhira.
Diane Muteteri aka ‘Diane’
Diane ni umwe mu bahanzi bo ha mbere b’abakobwa,ariko umwihariko we ni uko ari mu ba mbere bumvikanye baririmba mu njyana ya Hip Hop, ubundi yari isanzwe imenyerewe ku bahungu.
Icyo gihe hari mu myaka ya za 2.000, ubwo ba Knowless na ba Queen Cha bari bakiri mu mashuri yisumbuye.
Yamenyekanye cyane ku ndirimbo ‘APR FC ikipe yanjye’, yaririmbyemo avuga ibigwi bya APR isanzwe ihora mu ihangana ridashira na mukeba wayo Rayon Sports. Ni yo mpamvu kuririmba indirimbo y’imwe muri ayo makipe bizana impaka uko byagenda kose.
Diane yakomeje kugaragara mu ruhando rwa muzika,akanyuzamo akajya no muri Uganda kuhakorera ibitaramo, kugeza ubwo yaje gukundana n’undi muhanzi wari ukizamuka witwa Joel Karemera wari uzwi ku izina rya 2DoveJoe wabaga i Nyamirambo.
Baje kubana babyarana abana,banafatanya gukora umuziki hirya no hino mu tubari twa Kigali. Yaje guhitamo kwimurira umuziki we muri Uganda ariko biza kurangira bimunaniye n’urugo rwe rubigenderamo. Kurera abana bane umugabo yamusigiye abifatanya n’umuziki ntibyamuhira.
Kuri ubu,Diane asigaye ari umucuruzi muri Kampala abifatanya no kurera abana be na bo batangiye kugaragaza impano bakomora kuri nyina. Ese bazatera intambwe mu kusa ikivi nyina yasize?
Theo Bosebabireba
Theogene Uwiringiyimana wamenyekanye kuri ‘Bosebabireba’ kubera indirimbo zifite ubutumwa budasanzwe. Yatangiye aririmbira mu itorero rya ADEPR, nyuma atangira gusohora indirimbo zihita zikundwa ku maradiyo.
Icyatumaga indirimbo ze zikundwa na benshi ni uko zabaga zirimo ubutumwa ku bantu bababaye kandi zikabaha icyizere ko hari umunsi ibibazo barimo bizashira kubera ubuntu bw’Imana.
Ubuhanzi bwe bwaje kubangamirwa no kuba ngo yaratangiye kurangwa n’imyitwarire y’ubusambanyi ngo yakoranaga n’abo basenganaga, birangira aciwe mu itorero rya ADEPR.
Bosebabireba yashinjwaga gutera inda bamwe mu bagore b’abandi. Umwaka ushize muri 2017 na bwo yarakubiswe hafi yo gupfa ajyanwa mu bitaro, ashinjwa kuba yarasambanirije umugore w’abandi muri hoteri.
Nyuma avuye mu bitaro muganga yagarutse mu Rwanda,ariko kubera yakumiriwe mu itorero rya ADPR hose mu Rwanda, amahirwe yo kongera kugaragara imbere y’imbaga nayo yarayoyotse,bikiyongeraho ko nta n’indirimbo nshya aherutse gusohora.
Mavenge Sudi
Mu burambe bw’imyaka 35 acuranga gitari, Mavenge yaje kumenyekana ku ndirimbo ebyiri ari na zo zamumenyekanishije mu Rwanda hose “Agakoni k’abakobwa” na “Isimbi”.
Mavenge yatangiriye ubuhanzi bwe muri Orchestre “Inkumburwa” mu 1989, nyuma aza kubura,cyane cyane kubera kom bamwe mu bo bacuranganaga bagiye bigendera abandi bakitaba Imana.
Muri icyo gihe na we yagerageje amahirwe ye muri Uganda aho yacurangaga mu tubari dutandukanye, ariko mu 2010 aza kugaruka mu Rwanda afite indirimbo nshya nka “Kimararungu” na “Nyiragicari” ariko na zo ntizakunzwe cyane.
Yanagerageje gusubiranamo zimwe mu ndirimbo ze nka ‘Agakoni k’abakobwa’ na Lil G ariko na yo ntiyamugarura mu mitima y’abakunzi ba muzika yo hambere.
Nyuma yatangarije Kigali Today ko yiyemeje gusigasira ubumenyi bwe kuri gitari kuko atagikeneye kumenyekana.
Yagize ati “Naramamaye bihagije mu gihe cyanjye ndumva bihagije. Impano yanjye yamfashije kurera abana banjye no gukomeza kumbeshaho.”
Kuri ubu,yatangije ishuri ryigisha muzika akabifatanya no kwita ku muryango we aho batuye i Nyamirambo.
Makonikoshwa
Makonikoshwa,bakundaga kwita ‘Mako’ yatunguranye ku rubuga rwa muzika mu Rwanda ahagana mu 2006 azanye injyana yo mu bwoko bwa Dancehall. Mako kandi ni umwe mu Banyarwanda babaga muri Uganda icyo gihe,watangije ikiswe "RwnddaNite", byari ibirori byahuriragamo abahanzi Nyarwanda.
Nyuma yo kwamamarira i Kampala, Mako yagarutse mu Rwanda azanye indirimbo nka ‘Agaseko kawe”, ‘Mujyane’ zanyuze amatwi ya benshi.
Izamuka ry’abahanzi benshi muri muzika Nyarwanda mu mpera z’imyaka ya 2.000 ntiryahiriye Mako utarashoboye kugendana n’igihe ariko asigarana icyubahiro mu bakunzi b’umuzika Nyarwanda.
Guhera mu 2014, Mako usanzwe ukora n’akazi ko gushushanya irangi, yafashwe n’indwara yatumye amara hafi imyaka itatu mu bitaro bituma atakaza ibiro ku buryo kumureba byari biteye agahinda.
Nyuma yo koroherwa yongeye gusohora indirimbo zitandukanye,anenga abataramuciriye akari urutega, ariko akanashimira abamufashije,gusa izo ndirimbo ntizakunzwe nk’iza mbere.
Yanakomeje kujya aririmba mu tubari dutandukanye muri Kigali, yiyibutsa abakunzi b’indirimbo ze ariko kugeza ubu ntawe uzi ibyo ahugiyemo.
Alain Muku
Alain Mukurarinda, umunyamategeko akaba n’umushinjacyaha, ni umwe mu bahanzi bo hambere wamenyekanye mu ndirimbo nka Murekatete, Umuseke weya na Gloria yaririmbiye umunsi mukuru wa Noheli.
Kuri ubu, asigaye yibera mu Buholandi aho asigaye ari umwanditsi w’ibitabo. Icyo aheruka gusohora yise ‘Qui Manipule Qui? Avugamo ibijyanye no gutanga ubutabera mu Rwanda nyuma ya Jenoside yakorewe Abatutsi mu 1994.
Mbere gato y’uko ajya kuba i Burayi yari yatangiye umushinga wo gushaka impano mu rubyiruko kugira ngo abafashe kuzamura impano zabo.
Amakuru aheruka gukwirakwira ni uko yari mu myiteguro yo gusohora indi ndirimbo nshya, iteganijwe kujya hanze mbere y’uko uyu mwaka urangira.
Kanyombya
Kanyombya ni umwe mu banyarwenya bo mu Rwanda badukanye ibintu byo gusetsa bwa mbere kuri televiziyo. Yamenyekanye kuri iryo zina rya Kanyombya,ubwo yakoraga nk’umukozi wo mu rugo muri filime isekeje.
Uwo muhanzi udafite amenyo, bikaba na bimwe mu byo yifashisha iyo akina ashaka gusetsa,amaze igihe atagaragara mu rwenya ariko hari amakuru avuga hari ibyo ahishiye abakunzi be,harimo filime arimo kubategurira.
Teta Diana
Teta Diana yamenyekanye cyane ahagana mu 2013,kubera ijwi rye ryiza ririmo amakaraza aranga injyana gakondo.
Mbere yaririmbaga mu matorero gakondo,ari na yo yamufashije kuzamura ijwi rye, ariko aza guhindura yinjira mu njyana zibyinitse aho bitamufashe igihe kirekire ngo yigarurire abakunzi b’umuziki.
Yatangiriye ku ndirimbo nka ‘Canga ikarita’ akurikizaho ‘Fata Fata’ yongeraho izindi nka ‘Kata’, ku buryo mu mwaka umwe wa 2015 yahise aba umwe mu bahanzi b’igitsinagore bakurikirwaga na benshi.
Nyuma yaje kugirirwa icyizere,akajya atumirwa mu birori bitandukanye bya "Rwanda Day" aho byaberaga hose nko mu Burayi no muri Amerika.
Muri 2016,yaje kwerekeza i Burayi aho yahise atura kandi kugeza ubu ntaragaruka mu Rwanda. Amakuru ya zimwe mu nshuti ze,avuga ko asigaye afite umusore w’Umuzungu bakundana,bitegura gukora ubukwe ariko bikaba bitamubuza gutegura alubumu ishobora kuzasohoka mu minsi ya vuba.
Ibitekerezo ( 3 )
Ndabashimiye kubera iki cyegeranyo; ariko mujye mukosora ikinyarwanda ntibavuga:
Teta Diana yamenyekanye cyane ahagana mu 2013 "kubera ijwi rye ryiza ririmo amakaraza aranga injyana gakondo";
Ijwi ririmo amakaraza aba ari ijwi ribi cyane ahubwo mwari kuvuga ijwi rye ririmo guhogoza.....
Ubwo rero mbere yo gukoresha izina cg inshinga mujye mubanza muyisuzume neza mutazavuga ikintu kidafite igisobanuro nyacyo
Ndabashimira ko byibuze mukinzirikana nyuma yigihe kinini ntacyo mperuka kubagezaho.ndabasuhuje cyane cyane abakunzi ba Apr fc na Alsenal,ndabatekereza.gusa nkuko mubizi kubyara uba ugize inshingano zikomeye ukisanga bimwe bidakomeje,ariko impano ntisaza.kandi ikiza ubu mfite abana batatu kandi nubwo bakiri bato bafite impano zikomeye no kundusha.batsindiye imidari myinshi muri kidz super star.mu gihe kitari icya kure muzabamenya iyo mbonye impano zikomeye bafite bintera imbaraga ko umwanya wange utazasigaramo ubusa nizina ryange ko ritazibagirana.abana ni batatu si bane nkuko mwabitangaje.Karemera umunyana Kheria,karemera chiera joe,karemera clintia freedom.
Oohhh ni byiza cyane Diane, Kurera ntibyoroshye kandi bigomba gukorwa burya kwitabwaho k’umwana ni uburenganzira bwe. naho impano yo ntizima kandi ubuhanzi ntibusaza n’abazagukomokaho hazavamo abazahanga. courage rero wite neza kuri abo baziranenge imana yakwihereye.


text:
Umukinnyi wa filime wamenyekanye muri Tanzaniya ndetse na Afurika yose, Wema Sepetu yatunguye benshi mu bafana be ubwo yatangazaga ko yifuza kuzajya akubitwa n’umugabo we naramuka ashyingiwe.
Wema Sepetu wigeze kuba Nyampinga muri Tanzaniya ndetse akaba yarigeze no kuba umukunzi wa Diamond Platnumz, yatumye abantu benshi babura icyo kumuvugaho nyuma yo kuvuga ko yakunda ko umugabo we cyangwa umukunzi we amukubita.Nk’uko tubikesha Ikinyamakuru SDE ngo ubwo Wema yabazwaga umugabo yakwishimira kubana nawe yagize ati “Nakunda kubana n’umugabo wajya anyuzamo akankubita gake. Sinshaka wa mugabo mubana imyaka yoseee, igashira indi igataha ataragukubita n’ingumi n’imwe cyangwa urushyi na rumwe.”
Akimara kuvuga ibi, Wema yahise agaruka ku rukundo rwe rwo hambere, avuga kuri Diamond ko yajyaga amukubita cyane nyamara bagakomeza gukundana.
Nyuma y’aya magambo Wema yavuze, bamwe babaye nk’abatungurwa ariko abamuzi neza ntibatunguwe kuko na Diamond mu gihe bakundanaga yajyaga amukubita ndetse ngo n’inkovu zimwe ziracyamugaragaraho.
Uwo sumugore wiyubashe,Akwiriye nokwibagirwa ibyurushako Akajya Agurisha kubilo,Gusa sinamuca intege kuko ntankweto ibura iyayo.
yabajye nkamukurura amatwi!


text:
Ibyiza byinshi amavuta ya avoka afitiye uruhu
Avoka ni urubuto rwiza cyane rufite umumaro uwaruriye ku buryo ingaruka nziza zigera n’inyuma ku ruhu no ku misatsi. Ibyo bituma rero n’amavuta ya avoka meza atanvangiye iyo akoreshejwe mu kwita ku ruhu no ku misatsi agira umusaruro mwiza cyane, uruhu rukamera neza ndetse n’imisatsi.
Ibyiza amavuta ya avoka meza afitiye uruhu
Amavuta ya avoka yakamuwe muri voka atavangiyemo ibindi bintu afite ubushobozi bwo kurinda uruhu gusaza imburagihe, kuvura inkovu z’ibiheri n’ibindi bibazo by’uruhu n’imisatsi yanze gukura n’ipfukagurika.
Abantu bagirwa inama zo gukoresha amavuta ya avoka
- • Abantu bafite uruhu rwumye cyane bagirwa inama yo gukoresha amavuta y’avoka kuko agaburira uruhu mu buryo bwinjiyemo imbere cyane. Impamvu nuko yinjira mu ruhu mo imbere akarugaburira bikarurinda kumaraga no kuzana iminkanyari. Ku bafite uruhu rwumye bashobora kurya bakora mask igizwe n’amavuta ya avoka n’ubuki ubundi nyuma y’iminota 15 ukabikaraba.
- • Abafite amaribori yabazengereje n’abafite inkovu nabo bagirwa inama yo gukoresha aya mavuta.
- • Amavuta ya avoka kandi ni meza ku bantu bakunda kujya ku zuba cyane, mu muyaga mwinshi no mu mbeho nyinshi kuko nabyo byangiza uruhu. Iyo wisiga amavuta ya avoka rero bituma utagerwaho n’izo ngaruka kuko yifitemo phytostérols e na acide lutéique.
Aya mavuta kandi akize kuri antioydants akaba anatuma habaho ikorwa rya collagene.
Iyi ni imwe mu mimaro itandukanye amavuta ya avoka afitiye uruhu ndetse n’umusatsi.
Gracieuse Uwadata


text:
Ayo makosa yagaragarijwe mu nama Minisitiri w’Ubutabera Johnston Busingye yagiranye n’abahesha b’inkiko b’umwuga yabaye kuri uri uyu wa 17 Mutarama 2018.
Iyi nama yari igamije kunoza imikorere n’imikoranire hagati yabo na Minisiteri y’Ubutabera (MINIJUST).
Umwe mu bahesha b’inkiko agaragaza amakosa akunze kuranga bamwe muri bo, yavuze ko hari bamwe muri bo bakunze kugaragaraho kurangiza imanza mu buryo bunyuranije n’amategeko.
Harimo Kandi no kutubahiriza amasezerano na n’abo barangirije imanza, hakabamo kurigisa ibyatanzweho ubwishyu bakabyikoreshereza mu nyungu zabo bwite.
Mu bahesha b’inkiko bakora amakosa mu kazi, ngo harimo n’ abahimba imanza zitabayeho bakajya kuzirangiza, abadaha amakuru abo barangiriza imanza, ndetse n’abishyuza amafaranga y’ingwate agenewe Leta ntibayageze aho agomba kujya.
Hejuru y’ayo makosa ngo hari abarenzaho kwihisha abakiriya babo, bagahindura n’imirongo ya telefone bakoreshaga, kugira ngo abo bakoreye ayo makosa bababure burundu.
Minisitiri Busingye avuga kuri aya makosa yagarutse cyane kuri iri kosa ryo kwihisha no guhindagura imirongo ya telefoni kubera amakosa baba bakoze, avuga ko iri ari ikosa ridakwiye kwihanganirwa.
Yagize ati “Hari abatubahiriza amasezerano y’abo barangiriza imanza hanyuma bakihisha, bagatangira guhinduranya za ‘SIM cards’. Ibyo bintu ni bibi, ndashaka ko na cyo cyongerwa muri rwa rutonde rw’amakosa mukora. Kwihisha ni ikosa rihanirwa”.
Yakomeje agira ati “Kubura iminota ibiri birumvikana, ariko ntiwasobanura uko wabuze amasaha abiri, atatu bikagera ku minsi ibiri, icyo gihe uba wihishe. Umenye ko telefone wandikisha ku rugaga ari aderese yawe, ntigomba kubura na rimwe kuko akenshi biterwa n’ibyo muba mwakoze”.
Yakomeje asaba ubuyobozi bw’urugaga rw’abahesha b’inkiko b’umwuga gukurikirana cyane abakora iryo kosa ryo kwihisha kuko biruhesha isura mbi.
Abahesha b’inkiko baganiriye na Kigali Today bose bahurije mu kwinenga kuri aya makosa bemeza ko bamwe muri bo bayakora, bahiga ko bagiye kwishakamo abayakora bagahanwa bakanakurwa mu rugaga kuko basebya bagenzi babo bakora neza.


text:
Kwihana ibyaha / Ev. François NTAKIRUTIMANA
“Kandi ko kwihana no kubabarirwa ibyaha bikwiriye kubwirwa amahanga yose mu izina rye, bahereye kuri Yerusalemu.”( Luka 24:47)
Kwihana ni imyemerere ikomeye ya Bibiliya ku bantu bakijijwe, no ku batarakizwa bose bakeneye kwihana. Kwihana bivuga guhindukira ukava mu byaha cyangwa guhindura imitekereze n’imyumvire ipfuye, ugahindukirira Imana.
Kuva mu itangiriro kugeza mu byahishuwe tugenda tubona ingero z’ abavugabutumwa bihanishaga ibyaha ari bo:
1.Henoki niwe muvugabutumwa wa mbere wihanishaga .(Yuda 1:14-15 )
2.Nowa yazanye ivugabutumwa ryo gukiranukira Imana .(2 Petero 2:5)
3.Yona mu kuvuga ubutumwa kwe abantu benshi barenga miliyoni barahindukira bihana ibyaha bemera inzira y’agakiza. (Yona 3:4,9)
4. Umuhanuzi Ezekiyeli
5.Yohana umubatiza. (Matayo 3:2-7)
6. Petero abwiriza ijambo ryo kwihana ku munsi wa pentekoti. (Ibyakozwe n’intumwa 2:38)
7.Pawulo yabwirizaga ijambo ryihanisha riganisha ku gakiza mu ngendo zose yagize z’ivugabutumwa .
Kwihana :
-Si ukumva ugize ikimwaro: Benshi hari igihe bumva bafite ikimwaro cy’ibyaha bakoze ariko ntibakizwe .Urugero nka Feliki aratinya cyane ariko ntiyakizwa Ibyakozwe 24:25.
-Si ukumva ubabajwe n’ igihano cy’ibyaha: Abantu benshi bababara batabitewe n’ibibi bakoze ahubwo babitewe n’ ingaruka z’ibibi bakoze . Urugero, Dawidi yagiraga umutima Imana ikunda kuko yagiraga umutima ubabazwa n’ibibi yakoze akarizwa na byo akabisabira imbabazi .
Si ugushaka kuba umuntu mwiza ( imfura) : Abantu benshi bashakisha ingufu zabo kuba abantu beza bagahindura ubuzima bari babayemo ariko nta muzi wo gukiranuka bafite .Ibyo ntabwo ari ukwihana Imana ishaka .
-Si ukuba umunyedini : Abafarisayo bari abanyedini ku rwego rwo hejuru bariyirizaga, bakanasenga ariko ntibigeraga bihana.
Yesu yatubwiye ko kwihana no gukiranuka kwacu nikutaruta ukw’abanditsi n’ Abafarisayo ,tutazinjira mu bwami bw’Imana.
Aha ni ho abantu benshi bapfiriye. Kujya mu rusengero ntibisobanura ko wihannye, wakijijwe. Urugero: Iyo ugiye mu mahanga uri kumwe n’abazungu uvuga neza icyongereza nk’Abanyamerika ntibivuze ko uri Umunyamerika. Kuba uririmba, ukavuga ubutumwa ariko utaragera ku rwego rwo kwihana ukamenekera Imana ntuba uragakizwa.
-Si ukumenya ukuri : Kuba ufite ubumenyi cg inararibonye uzi ukuri ,ntibihagije ko twemera ko ukuri uzi kwabaye ubuzima niba utarahindutse ngo wihane. (Abaroma10:10 ).
Kwihana icyo aricyo :
1. Gusaba imbabazi Imana kubw’ibyaha wakoze n’umutima imenekeye Imana.( Zaburi 51)
2.Kubwiza Imana ukuri ibyaha byawe .(Zaburi 32:5)
3.Guhindukira ukava mu byaha.( Imigani 28:13)
4.Kumva wanze ibyaha .(Abaheb1:9 )
5.Niba bishoboka gusubiza ibyo wambuye .(Luka 19:8)
Imana iduhe kugira umutima umenetse kugira ngo dukore ibiyitunganiye.
Amen
François @Agakiza.org


text:
Intwari z’u Rwanda n’ibiranga Intwari
Yanditswe na MUGABO LAMBERT
Intwari ni umuntu ukurikirana ibyo yiyemeje kugeraho bikavamo igikorwa k’ikirenga gifitiye abandi akamaro, akabikora mu bupfura, mu kwihangana no mu bwitange buhebuje kandi akirinda ubugwari mu migirire ye, ntagamburuzwe n’amananiza.
Intwari y’Imanzi
Urwego rushinzwe Intwari z’Igihugu, Imidali n’Impeta by’Ishimwe (CHENO), rutangaza ko Intwari y’Imanzi ari Intwari y’ikirenga yagaragaje ibikorwa by’akataraboneka birangwa n’ubwitange, akamaro n’urugero bihebuje. Muri iki kiciro k’Intwari z’u Rwanda hashyirwamo intwari itakiriho. Muri iki kiciro hakaba harimo Umusirikare Utazwi Izina: Ingabo ihagarariye izindi ngabo zitangiye Igihugu zikagwa ku rugamba mu bihe byashize, iby’ubu n’ibizaza.
Harimo kandi Maj. Gen. Fred Gisa Rwigema: Yaranzwe n’ubwitange buhebuje ubwo yayoboraga Ingabo za FPR Inkotanyi ku rugamba rwo kubohora u Rwanda mu mwaka wa 1990 nyuma akarugwaho.
Yagiriye akamaro n’abandi benshi kuko yarwanye intambara aharanira guca ubuhunzi haba mu Banyarwanda no banyamahanga no guharanira uburenganzira bwa muntu n’ibindi. Yabereye abantu bose urugero rwiza rw’ubwitange bashobora gukurikiza.
Intwari z’Imena
Mu ntwari z’Imena, nk’uko Urwego rushinzwe Intwari z’Igihugu, Imidali n’Impeta by’Ishimwe rubivuga, harimo Mutara III Rudahigwa: Yababaye umwami w’u Rwanda (1931-1959), yagaragaje ibikorwa by’urukundo mu Banyarwanda, ashyiraho ikigega cyo kurihira amashuri abana b’Abanyarwanda. Yakuyeho ubuhake abusimbuza akazi. Yagabiye abakene, yahirimbaniye ubwigenge.
Rwagasana Michel: Yabaye umunyamabanga w’Inama Nkuru y’Igihugu cy’u Rwanda n’Umunyabanga w’Umwami Mutara III Rudahigwa. Yabaye umukozi wa Leta Mbiligi muri Teritwari ya Ruanda-Urundi mu biro bishinzwe abakozi kavukire i Bujumbura.
Yagaragaje ubumuntu mu mibereho ye, agaragaza umutima wo gukunda abantu no kurwanya Politiki y’amacakubiri bituma ahara byose kugeza ku buzima bwe, yanze gukoresha ububasha yahawe ku nyungu ze bwite, ahubwo aharanira ubumwe bw’Abanyarwanda.
Undi uri muri iki kiciro ni Madamu Agathe Uwiringiyimana: Yabaye Minisitiri w’Intebe (Nyakanga 1993-Mata 1994). Yagize umutima wa kigabo ari Minisitiri w’Amashuri Abanza n’Ayisumbuye. Yahangaye gukuraho akarengane mu mashuri mu gihe abashinze icyo bita iringaniza bari bagitegeka igihugu. Yarwanyije ishyirwa mu bikorwa rya Jenoside yakorewe Abatutsi ndetse aza kwicwa azira ibitekerezo bye.
Hari kandi Niyitegeka Felicite: Yakoze imirimo itandukanye irimo kwigisha, kurera, gucunga umutungo no gufasha abatishoboye. Mu mwaka wa 1994 Jenoside yakorewe Abatutsi yamusanze ku Gisenyi aho yiciwe azira ko yarwanye ku Batutsi bihishe mu kigo ashinzwe kuyobora cya “Centre Saint Pierre”.
Abanyeshuri b’i Nyange batewe n’abacengenzi banga kwitandukanya tariki ya 18/03/1997 mu ijoro
Iri shuri ryisumbuye riherereye mu Ntara y’Iburengerazuba mu karere ka Ngororero ahari mu ntara ya Kibuye. Mu mwaka wa 1997 ubwo mu Rwanda hari umutekano muke, abacengezi bateye iri shuri binjira mu mwaka wa 5 n’uwa 6.
Ubwo abo banyeshuri baterwaga n’abacengenzi, bakinjira, bahise bababaza bati: Muratuzi? Barongera baravuga bati: Mwatwirukanye mu Rwanda duhungira muri Zaïre mudusangayo none “vous allez me voir”.
Basabye aba banyeshuri kwitandukanya. Bavuga bati: “Abahutu bajye ukwabo n’Abatutsi ukwabo”. Abanyeshuri basubiza bavuga bati: “Twese turi Abanyarwanda”. Ni bwo abacengezi batangiye kubarasa. Bamwe muri bo barapfa abandi barakomereka. Aba banyeshuri bavuga ko ubuyobozi bwahoraga bubashishikariza kubana mu mahoro. Abanyeshuri barokotse igitero cy’abacengenzi bahamya ko bakundaga gusenga kandi abayobozi bakababa hafi.
Abanyeshuri baguye muri iki gitero ni Mujawamahoro M. Chantal, Benimana Hélène, Niyongira Ferdinand, Mukambaraga Beatrice, Bizimana Sylvestre, Ndemeye Valens, Mukarutwaza Seraphine. Aba, bishwe muri iki gitero n’umwe wapfuye nyuma azize ingaruka z’igitero, ariko 40 barokotse iki gitero nabo ni Intwari z’igihugu mu kiciro k’Imena.